               IL-KUMMISSJONI EWROPEA
            Brussell, 5.9.2018
            COM(2018) 610 final
            2018/0319(NLE)
            Proposta għal
            DEĊIŻJONI TAL-KUNSILL
            dwar l-iffirmar, f’isem l-Unjoni, tal-ftehim dwar l-istatus bejn l-Unjoni Ewropea u l-Eks-Repubblika Jugoslava tal-Maċedonja dwar azzjonijiet imwettqa mill-Aġenzija Ewropea għall-Gwardja tal-Fruntiera u tal-Kosta fl-Eks-Repubblika Jugoslava tal-Maċedonja

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u għanijiet tal-proposta

               L-Artikolu 54(3) tar-Regolament (UE) 2016/1624 tal-Parlament Ewropew u tal-Kunsill tal-14 ta’ Settembru 2016 dwar l-Aġenzija Ewropea għall-Gwardja tal-Fruntiera u l-Kosta
                  1
                jipprevedi li l-Aġenzija Ewropea għall-Gwardja tal-Fruntiera u tal-Kosta tista’ tikkoordina l-kooperazzjoni operazzjonali bejn l-Istati Membri u pajjiżi terzi fir-rigward tal-ġestjoni tal-fruntieri esterni. F'dan ir-rigward, l-Aġenzija tista' twettaq azzjonijiet fil-fruntieri esterni li jinvolvu Stat Membru wieħed jew aktar u pajjiż terz li jkun ġar ta' mill-anqas wieħed minn dawk l-Istati Membri, soġġett għall-qbil ta' dak il-pajjiż terz ġar, inkluż fit-territorju ta' dak il-pajjiż terz.

               Skont l-Artikolu 54(4) tar-Regolament (UE) Nru 2016/1624, f’każijiet fejn ikun previst li jintbagħtu timijiet tal-Aġenzija Ewropea għall-Gwardja tal-Fruntiera u l-Kosta f'pajjiż terz f’azzjonijiet fejn il-membri tat-tim ikollhom setgħat eżekuttivi, jew fejn azzjonijiet oħra f’pajjiżi terzi jeħtieġu dan, għandu jintlaħaq ftehim dwar l-istatus, bejn l-Unjoni u l-pajjiż terz konċernat. Dan il-ftehim dwar l-istatus għandu jkopri l-aspetti kollha li huma meħtieġa għat-twettiq tal-azzjonijiet. Għandu b'mod partikolari jistipula l-ambitu tal-operazzjoni, ir-responsabbiltà ċivili u kriminali u l-kompiti u s-setgħat tal-membri tat-timijiet. Il-ftehim dwar l-istatus għandu jiżgura r-rispett sħiħ tad-drittijiet fundamentali matul dawn l-operazzjonijiet.

               Fuq il-bażi tad-direttivi ta’ negozjati adottati mill-Kunsill, il-Kummissjoni Ewropea nnegozjat mal-Eks Repubblika Jugoslava tal-Maċedonja ftehim dwar l-istatus bil-ħsieb li tistabbilixxi l-qafas legali li se jippermetti l-aġir immedjat permezz tal-istabbiliment ta’ Pjani Operazzjonali meta jkun hemm bżonn ta’ reazzjoni rapida. Filwaqt li l-flussi tal-migrazzjoni fir-reġjun huma ferm inqas minn dawk fl-2015/16, in-netwerks tal-kriminalità organizzata jadattaw malajr ir-rotot u l-metodi tagħhom ta’ kuntrabandu tal-migranti għal kull ċirkostanza ġdida. Bil-ftehim dwar l-istatus fis-seħħ, l-awtoritajiet tal-Eks Repubblika Jugoslava tal-Maċedonja responsabbli u l-Istati Membri tal-UE, ikkoordinati mill-Gwardja Ewropea tal-Fruntiera u tal-Kosta, se jkunu f’pożizzjoni aħjar biex jirreaġixxu malajr għal tali żviluppi possibbli.

               Il-proposta mehmuża għal Deċiżjoni tal-Kunsill tikkostitwixxi l-istrument legali għall-iffirmar tal-ftehim dwar l-istatus bejn l-Unjoni Ewropea u l-Eks-Repubblika Jugoslava tal-Maċedonja.

               Fil-21 ta’ Frar 2017, il-Kummissjoni rċeviet l-awtorizzazzjoni tal-Kunsill biex tiftaħ in-negozjati mal-Eks-Repubblika Jugoslava tal-Maċedonja rigward ftehim dwar l-istatus għal azzjonijiet imwettqa mill-Aġenzija Ewropea għall-Gwardja tal-Fruntiera u tal-Kosta fl-Eks-Repubblika Jugoslava tal-Maċedonja.

               In-negozjati dwar il-ftehim dwar l-istatus infetħu fil-15 ta’ Settembru 2017, ċiklu ieħor sar fl-24 ta’ Novembru 2017 u l-aħħar ċiklu sar fit-30 ta’ April 2018. In-negozjati ġew finalizzati b'suċċess bl-inizjalar tal-abbozz tal-ftehim dwar l-istatus mill-Kummissarju għall-Migrazzjoni, l-Affarijiet Interni u ċ-Ċittadinanza D. Avramopoulos u l-Ministru tal-Intern tal-Eks-Repubblika Jugoslava tal-Maċedonja O. Spasovski fit-18 ta’ Lulju 2018 fi Brussell.

               Il-Kummissjoni tikkunsidra li l-għanijiet stabbiliti mill-Kunsill fid-direttivi ta’ negozjati tiegħu ntlaħqu u li l-abbozz tal-ftehim dwar l-istatus hu aċċettabbli għall-Unjoni.

               L-Istati Membri ġew infurmati u kkonsultati fil-Grupp ta' Ħidma tal-Kunsill rilevanti.

               •Konsistenza mad-dispożizzjonijiet eżistenti ta’ politika fil-qasam ta’ politika

               Tlettax-il Stat Membru għandhom ftehimiet bilaterali attwalment fis-seħħ mal-Eks-Repubblika Jugoslava tal-Maċedonja: dawk jinkludu serje ta’ miżuri konġunti bħal kontrolli fuq il-fruntieri, sorveljanza, patrolling, ritorn eċċ. Arranġament ta’ ħidma (li qed jiġi aġġornat) bejn il-Ministeru tal-Affarijiet Interni tal-Eks-Repubblika Jugoslava tal-Maċedonja u l-Aġenzija Ewropea tal-Gwardja tal-Fruntiera u tal-Kosta diġà fis-seħħ, li jinkludi b'mod partikolari parteċipazzjoni regolari tar-rappreżentanti mis-Settur għall-Affarijiet tal-Fruntieri u l-Migrazzjoni fl-Aġenzija Ewropea tal-Gwardja tal-Fruntiera u tal-Kosta, bħala osservaturi fit-territorju tal-Istati Membri, bi qbil mal-Istat Membru ospitanti.

               •Konsistenza ma’ politiki oħra tal-Unjoni

               L-aġenda Ewropea dwar il-Migrazzjoni hija mibnija fuq erba’ pilastri. Wieħed minn dawn hija l-ġestjoni tal-fruntieri: dan jinvolvi ġestjoni aħjar tal-fruntiera esterna tal-UE, b’mod partikolari permezz tas-solidarjetà lejn dawk l-Istati Membri li jinsabu fuq il-fruntieri esterni, u t-titjib fl-effiċjenza tal-qsim tal-fruntieri. Kontroll imsaħħaħ tal-fruntieri tal-Eks-Repubblika Jugoslava tal-Maċedonja se jkollu wkoll impatt pożittiv fuq il-fruntieri esterni tal-UE, b’mod partikolari il-fruntieri esterni tal-Bulgarija u l-Greċja, kif ukoll il-fruntieri tal-Eks-Repubblika Jugoslava tal-Maċedonja. Aktar tisħiħ tas-sigurtà fil-fruntieri esterni huwa wkoll f’konformità mal-Aġenda Ewropea dwar is-Sigurtà.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

               Il-bażi ġuridika għal din il-proposta għal Deċiżjoni tal-Kunsill hija l-Artikolu 77(2)(b) u (d) u l-Artikolu 79(2)(c) tat-TFUE flimkien mal-Artikolu 218(5) tat-TFUE.

               Il-kompetenza tal-UE biex tikkonkludi ftehim dwar l-istatus hija prevista b’mod espliċitu fl-Artikolu 54(4) tar-Regolament (UE) 2016/1624 li jiddikjara li,  f'każijiet fejn huwa mistenni li t-timijiet Ewropej tal-Gwardja tal-Kosta u tal-Fruntiera se jkunu stazzjonati f'pajjiż terz f'azzjonijiet fejn il-membri tat-tim se jkollhom setgħat eżekuttivi, jew fejn azzjonijiet oħra f'pajjiżi terzi jeħtieġu dan, ftehim dwar l-istatus għandu jiġi konkluż mill-Unjoni mal-pajjiż terz konċernat.

               Skont l-Artikolu 3(2) TFUE, l-Unjoni għandu jkollha kompetenza esklużiva għall-konklużjoni ta’ ftehim internazzjonali meta l-konklużjoni tiegħu tkun prevista f’att leġiżlattiv tal-Unjoni. L-Artikolu 54(4) tar-Regolament (UE) 2016/1624 jipprevedi l-konklużjoni ta’ ftehim tdwar l-status mill-Unjoni mal-pajjiż terz ikkonċernat. Konsegwentement, il-ftehim mehmuż mal-Eks-Repubblika Jugoslava tal-Maċedonja jaqa’ fil-kompetenza esklużiva tal-Unjoni Ewropea.

               •Sussidjarjetà (għall-kompetenza mhux esklużiva)

                  Mhux applikabbli.

               •Proporzjonalità

               Ftehim dwar l-istatus se jippermetti l-iskjerament ta' timijiet Ewropej ta’ Gwardji tal-Fruntiera u tal-Kosta mill-Gwardja Ewropea tal-Fruntiera u tal-Kosta fl-Eks-Repubblika Jugoslava tal-Maċedonja minflok l-użu bilaterali mill-Istati Membri f’każ ta’ influss f’salt ta’ immigranti.

               Għalhekk huwa meħtieġ approċċ komuni għal ġestjoni aħjar tal-fruntieri tal-Eks-Repubblika Jugoslava tal-Maċedonja.

               •Għażla tal-istrument

                  Din il-proposta hija skont l-Artikolu 218(5) TFUE, li jipprevedi l-adozzjoni ta' deċiżjonijiet mill-Kunsill dwar ftehimiet internazzjonali. Ma jeżisti l-ebda strument legali ieħor li jista' jintuża sabiex jintlaħaq l-objettiv espress fil-proposta.

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Evalwazzjonijiet ex post/kontrolli tal-idoneità tal-leġiżlazzjoni eżistenti

                  Mhix applikabbli

               •Konsultazzjonijiet mal-partijiet ikkonċernati

                  Mhix applikabbli

               •Ġbir u użu tal-kompetenzi

                  Mhix applikabbli

               •Valutazzjoni tal-impatt

                  L-ebda valutazzjoni tal-impatt ma kienet meħtieġa għan-negozjati dwar il-ftehim dwar l-istatus.

               •Idoneità regolatorja u simplifikazzjoni

               Billi dan se jkun ftehim ġdid, ma setgħet titwettaq l-ebda evalwazzjoni jew kontroll tal-idoneità tal-istrumenti eżistenti.

               •Drittijiet fundamentali

                  L-abbozz ta’ ftehim dwar l-istatus fih dispożizzjonijiet li jiżguraw li d-drittijiet fundamentali tal-persuni affettwati mill-azzjonijiet tal-membri tat-tim involuti f’azzjoni kkoordinata mill-Gwardja Ewropea tal-Fruntiera u tal-Kosta jkunu protetti.

                  Id-dispożizzjonijiet dwar id-drittijiet fundamentali huma spjegati aktar fil-punt 5 “Elementi oħrajn”.

               4.IMPLIKAZZJONIJIET BAĠITARJI

               Il-ftehim dwar l-istatus fih innifisu ma għandux implikazzjonijiet finanzjarji. Huma tabilħaqq l-iskjerament reali tat-timijiet tal-Gwardja Ewropea tal-Fruntiera u tal-Kosta fuq il-bażi ta’ Pjan Operazzjonali u l-Ftehim ta’ Għotja rilevanti li se jinvolvu spejjeż ta’ piż għall-baġit tal-Aġenzija Ewropea għall-Gwardja tal-Fruntiera u tal-Kosta. L-operazzjonijiet futuri taħt il-ftehim dwar l-istatus se jiġu ffinanzjati permezz tar-riżorsi proprji tal-Aġenzija Ewropea għall-Gwardja tal-Fruntieri.

               Id-dikjarazzjoni finanzjarja mehmuża mal-proposta għal Regolament dwar Gwardja Ewropea tal-Fruntiera u tal-Kosta dwar in-nefqa tal-Aġenzija Ewropea għall-Gwardja tal-Fruntiera u tal-Kosta evalwat għal EUR 6.090 miljun bħala medja kull sena għall-perjodu 2017-2020 il-kooperazzjoni msaħħa mal-pajjiżi terzi (inklużi operazzjonijiet konġunti possibbli mal-pajjiżi ġirien).

               5.ELEMENTI OĦRA

               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar

               Il-Kummissjoni se tiżgura l-monitoraġġ xieraq tal-implimentazzjoni tal-ftehim dwar l-istatus.

               L-Eks-Repubblika Jugoslava tal-Maċedonja u l-Aġenzija Ewropea għall-Gwardja tal-Fruntiera u tal-Kosta għandhom jevalwaw kull operazzjoni konġunta jew intervent rapidu fil-fruntiera.

               B’mod partikolari, l-Aġenzija Ewropea għall-Gwardja tal-Fruntiera u tal-Kosta, l-Eks-Repubblika Jugoslava tal-Maċedonja u l-Istati Membri li jipparteċipaw għal azzjoni speċifika għandhom ifasslu rapport fi tmiem kull azzjoni dwar l-applikazzjoni tad-dispożizzjonijiet tal-ftehim, inkluż dwar l-ipproċessar ta’ data personali.

               •Dokumenti ta’ spjegazzjoni (għad-direttivi)

                  Mhux applikabbli.

               •Spjegazzjoni fid-dettall tad-dispożizzjonijiet speċifiċi tal-proposta

               Ambitu tal-ftehim

               Taħt dan il-Ftehim, l-Aġenzija Ewropea għall-Gwardja tal-Fruntiera u tal-Kosta għandha tkun tista’ tistazzjona t-timijiet Ewropej ta’ Gwardji tal-Fruntiera u tal-Kosta b’setgħat eżekuttivi fl-Eks-Repubblika Jugoslava tal-Maċedonja biex twettaq operazzjonijiet konġunti u interventi rapidi fil-fruntiera. Filwaqt li dan il-ftehim ma jestendix il-kamp ta’ applikazzjoni tal-Ftehim bejn il-Komunità Ewropea u l-Eks-Repubblika Jugoslava tal-Maċedonja dwar ir-riammissjoni ta’ persuni li jirrisjedu mingħajr awtorizzazzjoni (“il-ftehim ta’ riammissjoni bejn il-KE u l-Eks-Repubblika Jugoslava tal-Maċedonja”)
                  2
               , it-timijiet tal-Gwardja Ewropea tal-Fruntiera u tal-Kosta għandhom ukoll jitħallew, fil-kors ta’ operazzjoni ta’ ritorn speċifika, jassistu lill-Eks-Repubblika Jugoslava tal-Maċedonja fl-identifikazzjoni tal-persuni li għandhom jiġu riammessi fl-Eks-Repubblika Jugoslava tal-Maċedonja, f’konformità mal-ftehim ta’ riammissjoni bejn il-KE u l-Eks-Repubblika Jugoslava tal-Maċedonja.

               Timijiet Ewropej ta’ Gwardji tal-Fruntiera u tal-Kosta jistgħu jiġu skjerati fit-territorju tal-Eks-Repubblika Jugoslava tal-Maċedonja biss f’reġjuni li għandhom il-konfini mal-fruntieri esterni tal-UE u l-membri tat-tim għandu jkollhom poteri eżekuttivi f’dawk l-oqsma tal-Eks-Repubblika Jugoslava tal-Maċedonja kif stabbilit fil-Pjan Operazzjonali.

               It-tnedija ta’ azzjoni

               L-inizjattiva biex titnieda azzjoni tista’ tiġi proposta mill-Aġenzija. L-awtoritajiet kompetenti tal-Eks-Repubblika Jugoslava tal-Maċedonja jistgħu jitolbu lill-Aġenzija biex tikkunsidra t-tnedija ta’ azzjoni. It-twettiq ta’ azzjoni jeħtieġ il-kunsens tal-awtoritajiet kompetenti tal-Eks-Repubblika Jugoslava tal-Maċedonja u tal-Aġenzija.

               Pjan Operazzjonali

               Qabel kull operazzjoni konġunta jew intervent rapidu fil-fruntiera, Pjan Operazzjonali irid jiġi miftiehem bejn l-Aġenzija u l-Eks-Repubblika Jugoslava tal-Maċedonja. Il-Pjan Operazzjonali jrid jiġi miftiehem bejn l-Istat Membru jew l-Istati Membri li jmissu mal-fruntiera taż-żona ta’ operazzjoni.

               Il-pjan għandu jistabbilixxi fid-dettall l-aspetti organizzattivi u proċedurali tal-operazzjoni konġunta jew tal-intervent rapidu fil-fruntiera, inkluż deskrizzjoni u valutazzjoni tas-sitwazzjoni, l-għan u l-objettivi operazzjonali, il-kunċett operazzjonali, it-tip ta’ tagħmir tekniku li jrid jintuża, il-pjan ta’ implimentazzjoni, il-kooperazzjoni ma’ pajjiżi terzi oħra, Aġenziji u korpi oħrajn tal-Unjoni jew organizzazzjonijiet internazzjonali, id-dispożizzjonijiet fir-rigward tad-drittijiet fundamentali, inkluża l-protezzjoni tad-data personali, il-koordinazzjoni, l-istruttura tal-kmand, tal-kontroll, tal-komunikazzjoni u tar-rapportar, l-arranġamenti organizzattivi u loġistiċi, l-evalwazzjoni u l-aspetti finanzjarji tal-operazzjoni konġunta jew tal-intervent rapidu fil-fruntiera.

               Kompiti u setgħat tal-membri tat-tim

               Bħala regola ġenerali, it-timijiet għandhom ikollhom l-awtorità li jwettqu l-kompiti u jeżerċitaw il-poteri eżekuttivi meħtieġa għall-kontroll tal-fruntieri u għall-operazzjonijiet ta’ ritorn. Huma għandhom jirrispettaw il-liġijiet u r-regolamenti tal-Eks-Repubblika Jugoslava tal-Maċedonja.

               It-timijiet għandhom jaġixxu biss fit-territorju tal-Eks-Repubblika Jugoslava tal-Maċedonja taħt l-istruzzjonijiet mingħand u fil-preżenza tal-gwardji tal-fruntiera jew il-persunal rilevanti ieħor tal-Eks-Repubblika Jugoslava tal-Maċedonja.

               Il-membri tat-tim għandhom ukoll, fejn xieraq, jilbsu l-uniformi tagħhom, identifikazzjoni personali viżibbli u faxxa tal-idejn blu bl-insinji tal-Unjoni Ewropea u tal-Aġenzija fuq l-uniformi tagħhom. Huma għandhom ukoll iġorru magħhom dokument ta’ akkreditazzjoni sabiex jiġu identifikati b’mod ċar mill-awtoritajiet nazzjonali tal-Eks-Repubblika Jugoslava tal-Maċedonja.

               Il-membri tat-tim jistgħu jġorru armi, munizzjon u tagħmir tas-servizz kif awtorizzat skont il-liġi nazzjonali u l-liġi tal-Eks-Repubblika Jugoslava tal-Maċedonja. L-Aġenzija għandha tkun notifikata minn qabel mill-awtoritajiet tal-Eks-Repubblika Jugoslava tal-Maċedonja bl-armi, munizzjon u tagħmir permissibbli tas-servizz u tal-qafas legali rilevanti u l-kundizzjonijiet għall-użu tagħhom.

               Il-membri tat-tim jistgħu jużaw il-forza, inkluż armi tas-servizz, munizzjon u tagħmir, bil-kunsens tal-Istat tagħhom stess u tal-awtoritajiet tal-Eks-Repubblika Jugoslava tal-Maċedonja, fil-preżenza ta’ gwardji tal-fruntiera jew persunal rilevanti ieħor tal-Eks-Repubblika Jugoslava tal-Maċedonja, u f’konformità mal-liġi nazzjonali tal-Eks-Repubblika Jugoslava tal-Maċedonja. L-awtoritajiet tal-Eks-Repubblika Jugoslava tal-Maċedonja jistgħu jawtorizzaw lill-membri tat-tim biex jużaw il-forza anke fin-nuqqas tal-gwardji tal-fruntiera tagħhom. L-Aġenzija għandha tkun notifikata minn qabel mill-awtoritajiet tal-Eks-Repubblika Jugoslava tal-Maċedonja bl-użu permissibbli ta’ forza fiżika u mezzi ta’ koerċizzjoni, kif ukoll il-kundizzjonijiet għall-użu tagħhom.

               Qabel l-iskjerament tal-membri tat-tim, l-awtoritajiet tal-Eks-Repubblika Jugoslava tal-Maċedonja għandhom jinformaw lill-Aġenzija dwar liema bażijiet tad-data nazzjonali jistgħu jiġu kkonsultati skont il-leġiżlazzjoni nazzjonali tal-Eks-Repubblika Jugoslava tal-Maċedonja. Il-bażijiet tad-data nazzjonali għandhom ikunu aċċessibbli biss minn persuni awtorizzati mill-Eks-Repubblika Jugoslava tal-Maċedonja u d-data tista’ titqassam biss fost membri tat-tim jekk meħtieġ.

               Is-sospensjoni u t-terminazzjoni tal-azzjoni

               Kemm l-Aġenzija kif ukoll l-awtoritajiet tal-Eks-Repubblika Jugoslava tal-Maċedonja jistgħu jissospendu jew itemmu l-azzjoni, jekk huma jqisu li d-dispożizzjonijiet ta’ dan il-Ftehim jew tal-Pjan Operazzjonali ma jkunux rispettati mill-parti l-oħra.

               Privileġġi u immunitajiet tal-membri tat-tim

               Il-membri tat-tim għandhom igawdu mill-immunità mill-ġurisdizzjoni kriminali tal-Eks-Repubblika Jugoslava tal-Maċedonja fir-rigward tal-atti kollha mwettqa fit-tħaddim tal-funzjonijiet uffiċjali (“on duty”) filwaqt li dawn ma jgawdux tali immunità għal atti mwettqa “off duty”.

               Il-Pjan Operazzjonali għandu preċiżament jistabbilixxi l-azzjonijiet li jkollhom immunità mill-ġurisdizzjoni kriminali tal-Eks-Repubblika Jugoslava tal-Maċedonja.

               Fil-każ ta’ allegazzjoni ta’ reat kriminali li qed jitwettaq minn membru tat-tim, id-Direttur Eżekuttiv tal-Aġenzija, qabel il-bidu tal-proċediment quddiem il-qorti kompetenti, għandu jiċċertifika lill-awtoritajiet ġudizzjarji kompetenti tal-Eks-Repubblika Jugoslava tal-Maċedonja jekk l-att inkwistjoni kienx twettaq fl-eżerċizzju tal-funzjonijiet uffiċjali jew le. Id-Direttur Eżekuttiv tal-Aġenzija għandu jieħu d-deċiżjoni tiegħu jew tagħha wara kunsiderazzjoni bir-reqqa ta’ kull rappreżentanza li ssir mill-awtorità kompetenti tal-Istat Membru li jkun skjera l-gwardja tal-fruntiera jew persunal rilevanti ieħor u l-awtoritajiet kompetenti tal-Eks-Repubblika Jugoslava tal-Maċedonja. Iċ-ċertifikazzjoni mid-Direttur Eżekuttiv tal-Aġenzija għandha tkun vinkolanti fuq il-ġurisdizzjoni tal-Eks-Repubblika Jugoslava tal-Maċedonja.

               Il-privileġġi mogħtija lill-membri tat-tim u l-immunità mill-ġurisdizzjoni kriminali tal-Eks-Repubblika Jugoslava tal-Maċedonja ma jeżentawhomx mill-ġurisdizzjoni tal-Istat Membru ospitanti.

               Sistema simili tapplika għar-responsabbiltà ċivili u amministrattiva tal-membri tat-tim.

               L-immunità tal-membri tat-timijiet mill-ġurisdizzjoni kriminali, ċivili u amministrattiva tal-Eks-Repubblika Jugoslava tal-Maċedonja tista’ tiġi rinunzjata mill-Istat Membru li jkun skjera l-gwardja tal-fruntiera jew persunal rilevanti ieħor ikkonċernat. Tali rinunzja għandha dejjem tkun rinunzja espressa.

               Il-ftehim jipprevedi mekkaniżmu li għandu l-għan li jikkumpensa d-danni. Il-mekkaniżmu ta’ kumpens huwa bbażat fuq l-Artikolu 42 tar-Regolament (UE) 2016/1624 dwar il-Gwardja Ewropea tal-Fruntiera u tal-Kosta. Jekk id-dannu jkun kkawżat minn membru tat-tim “on duty”, l-Eks-Repubblika Jugoslava tal-Maċedonja għandha tkun responsabbli. Jekk id-dannu jkun ikkawżat minn membru tat-tim “on duty” minn Stat Membru parteċipanti minħabba negliġenza gravi jew imġiba ħażina volontarja jew jekk l-att twettaq “off duty”, l-Eks-Repubblika Jugoslava tal-Maċedonja tista’ titlob permezz tad-Direttur Eżekuttiv tal-Aġenzija li l-kumpens jitħallas mill-Istat Membru parteċipanti kkonċernat. Jekk id-dannu jkun ikkawżat minn persunal tal-Aġenzija, l-Eks-Repubblika Jugoslava tal-Maċedonja tista’ titlob li l-kumpens jitħallas mill-Aġenzija.

               L-ebda miżura ta’ eżekuzzjoni ma tista’ tittieħed fir-rigward tal-membri tat-tim, ħlief fil-każ li jiġi istitwit kontrihom proċediment ċivili mhux relatat mal-funzjonijiet uffiċjali tagħhom.

               L-oġġetti tal-membri tat-tim meħtieġa għat-twettiq tal-funzjonijiet uffiċjali tagħhom għandhom ikunu ħielsa mill-qbid. Fil-kuntest ta’ proċedimenti ċivili, il-membri tat-tim ma għandhomx ikunu soġġetti għal xi restrizzjoni fuq il-libertà personali tagħhom jew għal kwalunke miżura oħra ta’ restrizzjoni.

               Il-membri tat-tim għandhom ikunu eżentati mid-dispożizzjonijiet tas-sigurtà soċjali li jistgħu jkunu fis-seħħ fl-Eks-Repubblika Jugoslava tal-Maċedonja fir-rigward tas-servizzi mwettqa għall-Aġenzija. Huma għandhom ukoll ikunu eżentati minn kull forma ta’ tassazzjoni fl-Eks-Repubblika Jugoslava tal-Maċedonja fuq is-salarju u l-emolumenti mħallsa lilhom mill-Aġenzija jew l-Istati Membri tagħhom, kif ukoll fuq kull dħul li jirċievu minn barra l-Eks-Repubblika Jugoslava tal-Maċedonja.

               L-awtoritajiet tal-Eks-Repubblika Jugoslava tal-Maċedonja għandhom jippermettu d-dħul u l-ħruġ ta’ oġġetti għall-użu personali tal-membri tat-tim, u għandhom jagħtu eżenzjoni minn kull dazju doganali, taxxa u imposti relatati oħra (ħlief għall-ħlasijiet għal ħżin, trasport u servizzi simili) fir-rigward ta' dawn l-oġġetti.

               Il-bagalji personali tal-membri tat-tim ma’ għandhomx jiġu spezzjonati, sakemm ma jkunx hemm raġunijiet serji sabiex ikun ikkunsidrat li fihom oġġetti li mhumiex għall-użu personali tal-membri tat-tim, jew oġġetti li l-importazzjoni jew l-esportazzjoni tagħhom tkun projbita mil-liġi jew suġġetta għar-regolamenti tal-kwarantina tal-Eks-Repubblika Jugoslava tal-Maċedonja. L-ispezzjoni ta' dawn il-bagalji personali għandha titwettaq biss fil-preżenza tal-membru/i tat-tim ikkonċernat(i) jew ta' rappreżentant awtorizzat tal-Aġenzija.

               Id-dokumenti, il-korrispondenza u l-propjetà tal-membri tat-tim għandhom igawdu l-invjolabbiltà, ħlief fil-każ ta’ miżuri ta’ eżekuzzjoni. Il-membri tat-tim ma għandhomx ikunu obbligati jagħtu xhieda.

               Dokument ta' Akkreditazzjoni

               L-Aġenzija għandha, f’kooperazzjoni mal-Eks-Repubblika Jugoslava tal-Maċedonja, toħroġ dokument ta’ akkreditazzjoni lill-membri tat-tim għall-għanijiet ta’ identifikazzjoni fil-konfront tal-awtoritajiet tal-Eks-Repubblika Jugoslava tal-Maċedonja bħala prova tad-drittijiet tad-detentur li jwettaq il-kompiti u jeżerċita l-poteri mogħtija taħt dan il-Ftehim u fil-Pjan Operazzjonali. Id-dokument ta’ akkreditazzjoni, flimkien ma’ dokument tal-ivvjaġġar validu, jagħti lill-membru tat-tim aċċess għall-Eks-Repubblika Jugoslava tal-Maċedonja mingħajr il-bżonn ta’ viża jew awtorizzazzjoni minn qabel.

               Id-drittijiet fundamentali

               Fit-twettiq tal-kompiti tagħhom u meta jeżerċitaw il-poteri tagħhom, il-membri tat-tim għandhom jirrispettaw bis-sħiħ id-drittijiet fundamentali u l-libertajiet, inkluż fir-rigward tal-aċċess għal proċeduri tal-ażil, id-dinjità tal-bniedem u l-projbizzjoni tat-tortura, trattament inuman jew degradanti, id-dritt għal-libertà, il-prinċipju tan-non-refoulement u l-projbizzjoni tat-tkeċċijiet kollettivi, id-drittijiet tat-tfal u d-dritt għar-rispett tal-ħajja privata u tal-familja. Dawn ma għandhomx jiddiskriminaw b'mod arbitrarju kontra persuni fuq l-ebda bażi, inkluż is-sess, ir-razza jew l-oriġini etnika, ir-reliġjon jew it-twemmin, diżabbiltà, età jew orjentazzjoni sesswali jew l-identità tal-ġeneru. Kwalunkwe miżura li tinterferixxi mad-drittijiet u l-libertajiet fundamentali għandha tkun proporzjonata mal-objettivi ta’ tali miżura u għandha tirrispetta l-essenza ta’ dawn id-drittijiet u l-libertajiet fundamentali.

               Kull Parti għandu jkollha mekkaniżmu ta’ lmenti sabiex tittratta l-allegazzjonijiet ta’ ksur tad-drittijiet fundamentali mwettaq mill-persunal tagħha. L-Aġenzija stabbiliet mekkaniżmu ta’ lment imsemmi fl-Artikolu 72 tar-Regolament (UE) 2016/1624 dwar il-Gwardja Ewropea tal-Fruntiera u tal-Kosta u għalhekk tissodisfa dan l-obbligu. L-Ombudsman tal-Eks-Repubblika Jugoslava tal-Maċedonja jista’ jittratta dawn l-allegazzjonijiet, ħlief jekk l-awtoritajiet tal-Eks-Repubblika Jugoslava tal-Maċedonja jiddeċiedu li jistabbilixxu mekkaniżmu inkarigat speċifikament biex jittratta l-ilmenti mressqa taħt dan il-Ftehim.

               Ipproċessar ta' data personali

               Id-data personali għandha tiġi pproċessata minn membri tat-tim meta jkun meħtieġ skont ir-regoli applikabbli għall-Aġenzija u l-Istati Membri tal-UE. L-ipproċessar ta’ data personali mill-Eks-Repubblika Jugoslava tal-Maċedonja għandu jkun suġġett għal liġijiet nazzjonali tagħha.

               L-Aġenzija, l-Istati Membri parteċipanti u l-awtoritajiet tal-Eks-Repubblika Jugoslava tal-Maċedonja għandhom iħejju rapport komuni dwar l-ipproċessar ta’ data personali mill-membri tat-tim fi tmiem kull azzjoni. Dan ir-rapport għandu jintbagħat lill-Uffiċjal tad-Drittijiet Fundamentali tal-Aġenzija u lill-Uffiċjal tal-Protezzjoni tad-Data, kif ukoll lill-awtorità kompetenti għall-protezzjoni tad-data personali fl-Eks-Repubblika Jugoslava tal-Maċedonja. L-Uffiċjal għad-Drittijiet Fundamentali tal-Aġenzija u l-Uffiċjal għall-Protezzjoni tad-Data għandhom jirrapportaw lid-Direttur Eżekuttiv tal-Aġenzija.

               Tilwim u interpretazzjoni

               Il-kwistjonijiet kollha li jirriżultaw b'rabta mal-applikazzjoni ta’ dan il-Ftehim għandhom jiġu eżaminati b’mod konġunt mir-rappreżentanti tal-awtoritajiet kompetenti tal-Eks-Repubblika Jugoslava tal-Maċedonja u minn rappreżentanti tal-Aġenzija, li għandhom jikkonsultaw lill-Istat Membru jew l-Istati Membri ġirien tal-Eks-Repubblika Jugoslava tal-Maċedonja.

               Fin-nuqqas ta’ soluzzjoni minn qabel, it-tilwim li jikkonċerna l-interpretazzjoni jew l-applikazzjoni ta’ dan il-Ftehim għandu jiġi riżolt biss b’negozjar bejn l-Eks-Repubblika Jugoslava tal-Maċedonja u l-Kummissjoni Ewropea, li għandha, kull meta jkun meħtieġ, tikkonsulta lil kwalunkwe Stat Membru ġar tal-Eks-Repubblika Jugoslava tal-Maċedonja.

               L-awtoritajiet kompetenti għall-implimentazzjoni tal-Ftehim

               Għall-Eks-Repubblika Jugoslava tal-Maċedonja, l-awtorità kompetenti ghall-implimentazzjoni ta’ dan il-Ftehim huwa l-Ministru tal-Affarijiet Interni. Għall-Unjoni Ewropea, hija l-Aġenzija Ewropea għall-Gwardja tal-Fruntiera u tal-Kosta.

               Dikjarazzjoni Konġunta

               Iż-żewġ partijiet jaqblu li joqogħdu lura milli jieħdu xi miżura li x’aktarx tfixkel il-prosekuzzjoni kriminali sussegwenti possibbli ta’ membru tat-tim mill-awtoritajiet kompetenti tal-Istat ospitanti u dan jinkludi li joqogħdu lura milli jiffaċilitaw b’mod attiv ir-ritorn tal-membru tat-tim ikkonċernat mill-bini operazzjonali tal-Gwardja Ewropea tal-Fruntiera u tal-Kosta fl-Eks-Repubblika Jugoslava tal-Maċedonja għall-Istat Membru tiegħu/tagħha, sakemm issir iċ-ċertifikazzjoni tad-Direttur Eżekuttiv tal-Aġenzija.

               2018/0319 (NLE)

               Proposta għal

               DEĊIŻJONI TAL-KUNSILL

               dwar l-iffirmar, f’isem l-Unjoni, tal-ftehim dwar l-istatus bejn l-Unjoni Ewropea u l-Eks-Repubblika Jugoslava tal-Maċedonja dwar azzjonijiet imwettqa mill-Aġenzija Ewropea għall-Gwardja tal-Fruntiera u tal-Kosta fl-Eks-Repubblika Jugoslava tal-Maċedonja

               IL-KUNSILL TAL-UNJONI EWROPEA,

               Wara li kkunsidra t-Trattat dwaril-Funzjonament tal-Unjoni Ewropea, u b'mod partikolari l-Artikoli 77(2)(b) u (d) u l-Artikolu 79(2)(c), flimkien mal-Artikolu 218(5) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Skont l-Artikolu 54(4) tar-Regolament (UE) Nru 2016/1624, f’każijiet fejn ikun previst li jintbagħtu timijiet tal-Aġenzija Ewropea għall-Gwardja tal-Fruntiera u l-Kosta f'pajjiż terz f’azzjonijiet fejn il-membri tat-tim ikollhom setgħat eżekuttivi, jew fejn azzjonijiet oħra f’pajjiżi terzi jeħtieġu dan, għandu jintlaħaq ftehim dwar l-istatus, bejn l-Unjoni u l-pajjiż terz konċernat. Dan il-ftehim dwar l-istatus għandu jkopri l-aspetti kollha li huma meħtieġa għat-twettiq tal-azzjonijiet.

               (2)Fil-21 ta’ Frar 2017, il-Kunsill awtorizza lill-Kummissjoni biex tiftaħ in-negozjati mal-Eks-Repubblika Jugoslava tal-Maċedonja rigward ftehim dwar l-istatus għal azzjonijiet imwettqa mill-Aġenzija Ewropea għall-Gwardja tal-Fruntiera u tal-Kosta fl-Eks-Repubblika Jugoslava tal-Maċedonja.

               (3)In-negozjati dwar il-ftehim dwar l-istatus infetħu fil-15 ta' Settembru 2017 u ġew iffinalizzati b'suċċess bl-inizjalar tal-Ftehim fit-18 ta' Lulju 2018.

               (4)Din id-Deċiżjoni tikkostitwixxi żvilupp tad-dispożizzjonijiet tal-acquis ta’ Schengen li r-Renju Unit ma jiħux sehem fihom, f’konformità mad-Deċiżjoni tal-Kunsill 2000/365/KE
                  3
               ; għaldaqstant ir-Renju Unit mhuwiex qed jieħu sehem fl-adozzjoni ta' din id-Deċiżjoni u mhuwiex marbut biha jew soġġett għall-applikazzjoni tagħha.

               (5)Din id-Deċiżjoni tikkostitwixxi żvilupp tad-dispożizzjonijiet tal-acquis ta’ Schengen li l-Irlanda ma tiħux sehem fihom, f’konformità mad-Deċiżjoni tal-Kunsill 2002/192/KE
                  4
               ; Għaldaqstant l-Irlanda mhijiex qed tieħu sehem fl-adozzjoni ta’ din id-Deċiżjoni u mhijiex marbuta biha jew soġġetta għall-applikazzjoni tagħha.

               (6)B’konformità mal-Artikoli 1 u 2 tal-Protokoll Nru 22 dwar il-pożizzjoni tad-Danimarka anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka mhijiex qed tieħu sehem fl-adozzjoni ta’ din id-Deċiżjoni, u mhijiex marbuta biha jew soġġetta għall-applikazzjoni tagħha.

               (7)Dan il-ftehim tdwar l-istatus għandu jiġi ffirmat u d-dikjarazzjonijiet mehmuża mal-Ftehim għandha tiġi approvata, f’isem l-Unjoni, soġġett għall-konklużjoni tiegħu f’data aktar tard,

               ADOTTA DIN ID-DEĊIŻJONI:

               Artikolu 1

               L-iffirmar, f’isem l-Unjoni, tal-ftehim dwar l-istatus bejn l-Unjoni Ewropea u l-Eks-Repubblika Jugoslava tal-Maċedonja dwar azzjonijiet imwettqa mill-Aġenzija Ewropea għall-Gwardja tal-Fruntiera u tal-Kosta fl-Eks-Repubblika Jugoslava tal-Maċedonja, huwa b’dan awtorizzat, soġġett għall-konklużjoni tal-imsemmi ftehim.

               It-test tal-ftehim huwa mehmuż ma' din id-Deċiżjoni.

               L-Artikolu 2

               Id-dikjarazzjoni mehmuża ma' din id-Deċiżjoni għandha tiġi approvata f'isem l-Unjoni.

               Artikolu 3

               Is-Segretarjat Ġenerali tal-Kunsill għandu jistabbilixxi l-istrument tas-setgħat sħaħ għall-iffirmar tal-Ftehim, soġġett għall-konklużjoni tal-Ftehim, għall-persuna/i indikata/i min-negozjatur tal-Ftehim.

               Artikolu 4

               Din id-Deċiżjoni għandha tidħol fis-seħħ fid-data tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)

                        ĠU 16.9.2016, L 251/1.

                     (2)

                        ĠU 19.12.2007, L 334/7.

                     (3)

                        Id-Deċiżjoni tal-Kunsill 2000/365/KE tad-29 ta' Mejju 2000 dwar it-talba tar-Renju Unit tal-Gran Brittanja u Irlanda ta' Fuq biex jieħdu parti f'xi dispożizzjonijiet tal-acquis ta' Schengen (ĠU 1.6.2000, L 131/43).

                     (4)

                        Id-Deċiżjoni tal-Kunsill 2002/192/KE tat-28 ta’ Frar 2002 dwar it-talba tal-Irlanda biex tieħu sehem f’xi wħud mid-dispożizzjonijiet tal-acquis ta’ Schengen (ĠU 7.3.2002, L 64/20).

    ---documentbreak---

               IL-KUMMISSJONI EWROPEA
            Brussell, 5.9.2018
            COM(2018) 610 final
            ANNESS
            tal-
            Proposta għal Deċiżjoni tal-Kunsill
            dwar l-iffirmar, f’isem l-Unjoni, tal-ftehim ta’ status bejn l-Unjoni Ewropea u l-Eks-Repubblika Jugoslava tal-Maċedonja dwar azzjonijiet imwettqa mill-Aġenzija Ewropea għall-Gwardja tal-Fruntiera u tal-Kosta fl-Eks-Repubblika Jugoslava tal-Maċedonja

               ANNESS

               FTEHIM DWAR L-ISTATUS

               bejn l-Unjoni Ewropea u l-Eks-Repubblika Jugoslava tal-Maċedonja dwar azzjonijiet imwettqa mill-Aġenzija Ewropea għall-Gwardja tal-Fruntiera u tal-Kosta fl-Eks-Repubblika Jugoslava tal-Maċedonja

               L-UNJONI EWROPEA,

               U L-EKS-REPUBBLIKA JUGOSLAVA TAL-MAĊEDONJA,

               Minn hawn ’il quddiem imsejħa “il-Partijiet”,

               BILLI jistgħu jinħolqu sitwazzjonijiet fejn l-Aġenzija Ewropea għall-Gwardja tal-Fruntiera u tal-Kosta (minn hawn’ il quddiem imsejħa “l-Aġenzija”) tikkoordina l-kooperazzjoni operattiva bejn l-Istati Membri tal-Unjoni Ewropea u l-Eks-Repubblika Jugoslava tal-Maċedonja, inkluż fit-territorju tal-Eks-Repubblika Jugoslava tal-Maċedonja,

               FILWAQT LI JIKKUNSIDRAW li l-Eks-Repubblika Jugoslava tal-Maċedonja, bħala pajjiż kandidat għas-sħubija fl-UE mill-2005, tikkoopera mill-qrib mal-Unjoni fil-ġestjoni tal-flussi migratorji u l-ġlieda kontra l-immigrazzjoni illegali u l-kriminalità transfruntiera,

               BILLI l-Partijiet se jikkonformaw mad-dispożizzjonijiet stabbiliti fid-dikjarazzjonijiet mehmuża ma’ dan il-ftehim dwar l-istatus,

               BILLI jenħtieġ li jiġi stabbilit qafas legali fil-forma ta’ ftehim dwar l-istatus għal sitwazzjonijiet meta l-membri tat-tim tal-Aġenzija Ewropea għall-Gwardja tal-Fruntiera u tal-Kosta se jkollhom setgħat eżekuttivi fit-territorju tal-Eks-Repubblika Jugoslava tal-Maċedonja,

               FID-DAWL li jenħtieġ li l-azzjonijiet kollha tal-Aġenzija Ewropea għall-Gwardja tal-Fruntiera u tal-Kosta fit-territorju tal-Eks-Repubblika Jugoslava tal-Maċedonja jirrispettaw bis-sħiħ id-drittijiet fundamentali,

               IDDEĊIDEW LI JIKKONKLUDU L-FTEHIM LI ĠEJ:

               Artikolu 1

               Kamp ta' applikazzjoni tal-Ftehim

               1.Dan il-Ftehim għandu jirregola d-drittijiet u l-obbligi tal-membri ta’ tim tal-Aġenzija filwaqt li jimmaniġġja l-flussi migratorji u l-ġlieda kontra l-immigrazzjoni illegali u l-kriminalità transfruntiera fl-Eks-Repubblika Jugoslava tal-Maċedonja, fejn ikollhom poteri eżekuttivi, kif ukoll aspetti oħra li huma meħtieġa għat-twettiq tal-azzjonijiet li fihom il-membri ta’ tim tal-Aġenzija u l-awtoritajiet kompetenti fl-Eks-Repubblika Jugoslava tal-Maċedonja jipparteċipaw.

               2.Dan il-Ftehim ma jestendix il-kamp ta’ applikazzjoni tal-Ftehim bejn il-Komunità Ewropea u l-Eks-Repubblika Jugoslava tal-Maċedonja dwar ir-riammissjoni ta’ persuni li jirrisjedu mingħajr awtorizzazzjoni (“il-ftehim ta’ riammissjoni bejn il-KE u l-Eks-Repubblika Jugoslava tal-Maċedonja”). Fir-rigward ta’ operazzjonijiet ta’ ritorn kif definit fl-Artikolu 2(4), dan il-Ftehim jikkonċerna biss l-għoti ta’ appoġġ operattiv għal operazzjonijiet ta’ ritorn li jitwettqu skont il-ftehim ta’ riammissjoni bejn il-KE u l-Eks-Repubblika Jugoslava tal-Maċedonja.

               3.Dan il-ftehim għandu japplika biss fit-territorju tal-Eks-Repubblika Jugoslava tal-Maċedonja u l-membri tat-tim għandu jkollhom poteri eżekuttivi f’dawk iż-żoni tal-Eks-Repubblika Jugoslava tal-Maċedonja kif stabbilit fil-Pjan Operazzjonali.

               Artikolu 2

               Definizzjonijiet

               Għall-finijiet ta' dan il-Ftehim japplikaw id-definizzjonijiet li ġejjin:

               (1)“azzjoni” tfisser operazzjoni konġunta, intervent rapidu fil-fruntiera jew operazzjoni ta’ ritorn;

               (2)“operazzjoni konġunta” tfisser azzjoni mmirata biex tindirizza l-immigrazzjoni illegali jew il-kriminalità transfruntiera jew li għandha l-għan li tipprovdi aktar assistenza teknika u operattiva fil-fruntiera tal-Eks-Repubblika Jugoslava tal-Maċedonja li tkun ġirien ta’ Stat Membru u l-iskjerament ta’ membri ta’ tim tal-Aġenzija fit-territorju tal-Eks-Repubblika Jugoslava tal-Maċedonja għal perjodu partikolari ta’ żmien, skont il-Pjan Operazzjonali;

               (3)“intervent rapidu fil-fruntiera” tfisser azzjoni mmirata biex tindirizza sitwazzjoni b’mod rapidu ta’ sfidi speċifiċi u sproporzjonati, fil-fruntieri tal-Eks-Repubblika Jugoslava tal-Maċedonja ġirien ta’ Stat Membru għal perjodu limitat ta’ żmien skont il-Pjan Operazzjonali;

               (4)“operazzjoni ta’ ritorn” tfisser operazzjoni li tkun koordinata mill-Aġenzija u li tinvolvi tisħiħ tekniku u operazzjonali li jiġi pprovdut minn Stat Membru wieħed jew aktar li fiha persuni rimpatrijati minn Stat Membru wieħed jew aktar jiġu rritornati fuq bażi furzata jew fuq bażi volontarja lejn l-Eks-Repubblika Jugoslava tal-Maċedonja f’konformità mal-Ftehim bejn il-Komunità Ewropea u l-Eks-Repubblika Jugoslava tal-Maċedonja dwar ir-riammissjoni ta’ persuni li jirrisjedu mingħajr awtorizzazzjoni;

               (5)“kontroll fuq il-fruntiera” tfisser il-kontroll ta’ persuni mwettaq fuq il-fruntiera b’reazzjoni esklussiva għall-intenzjoni li wieħed jaqsam jew għall-att ta’ qsim ta’ dik il-fruntiera, irrispettivament minn kull konsiderazzjoni oħra, li tikkonsisti f’verifiki fuq il-fruntieri fil-punti tal-qsim tal-fruntieri u s-sorveljanza tal-fruntieri bejn il-punti tal-qsim tal-fruntieri;

               (6)“Membru ta’ tim” tfisser jew membru tal-persunal tal-Aġenzija jew membru ta’ tim ta’ gwardji tal-fruntiera minn Stati Membri parteċipanti, inklużi gwardji tal-fruntiera li huma sekondati mill-Istati Membri lill-Aġenzija biex jieħdu sehem f'azzjoni; din tista’ tinkludi persunal rilevanti ieħor li l-funzjonijiet tiegħu se jiġu definiti fil-Pjan Operazzjonali;

               (7)“Stat Membru” tfisser Stat Membru tal-Unjoni Ewropea;

               (8)“Stat Membru tal-oriġini” tfisser l-Istat Membru li membru ta' tim ikun gwardja tal-fruntiera jew membru rilevanti ieħor tal-persunal tiegħu;

               (9)“data personali” tfisser kwalunkwe informazzjoni relatata ma' persuna fiżika identifikata jew identifikabbli; persuna identifikabbli hija persuna li tista’ tiġi identifikata, direttament jew indirettament, b’mod partikolari b’referenza għal identifikatur bħal isem, numru ta’ identifikazzjoni, data dwar il-post, identifikatur onlajn jew aktar fatturi speċifiċi għall-identità fiżika, fiżjoloġika, ġenetika, mentali, ekonomika, kulturali jew soċjali ta' dik il-persuna fiżika;

               (10)“Stat Membru parteċipanti” tfisser Stat Membru li jipparteċipa fl-azzjoni fl-Eks-Repubblika Jugoslava tal-Maċedonja billi jipprovdi tagħmir tekniku, gwardji tal-fruntieri u persunal rilevanti ieħor mibgħut bħala parti mit-tim;

               (11)“Aġenzija” tfisser l-Aġenzija Ewropea għall-Gwardja tal-Fruntiera u tal-Kosta stabbilita bir-Regolament (UE) Nru 2016/1624 dwar il-Gwardja Ewropea tal-Fruntiera u tal-Kosta;

               (12)“Setgħat eżekuttivi tal-membri ta’ tim” tfisser is-setgħat meħtieġa biex jitwettqu l-kompiti meħtieġa għall-kontroll tal-fruntieri u għall-operazzjonijiet ta’ ritorn li jitwettqu fuq it-territorju tal-Eks-Repubblika Jugoslava tal-Maċedonja waqt azzjoni konġunta kif inkluż fil-Pjan Operazzjonali;

               Artikolu 3

               It-Tnedija tal-Azzjoni

               1.L-inizjattiva biex titnieda azzjoni tista’ tiġi proposta lill-awtoritajiet kompetenti tal-Eks-Repubblika Jugoslava tal-Maċedonja mill-Aġenzija. L-awtoritajiet kompetenti tal-Eks-Repubblika Jugoslava tal-Maċedonja jistgħu jitolbu lill-Aġenzija biex tikkunsidra t-tnedija ta’ azzjoni.

               2.It-twettiq ta’ azzjoni teħtieġ il-kunsens kemm tal-awtoritajiet kompetenti tal-Eks-Repubblika Jugoslava tal-Maċedonja kif ukoll tal-Aġenzija.

               Artikolu 4

               Pjan Operazzjonali

               Pjan Operazzjonali li jaqblu miegħu l-Istat Membru jew l-Istati Membri li jmissu mal-fruntiera taż-żona ta’ operazzjoni, għandu jiġi miftiehem bejn l-Aġenzija u l-Eks-Repubblika Jugoslava tal-Maċedonja għal kull operazzjoni konġunta jew intervent rapidu fil-fruntiera. Il-pjan għandu jistabbilixxi fid-dettall l-organizzazzjoni u l-aspetti proċedurali tal-operazzjoni konġunta jew l-intervent rapidu fil-fruntiera, inkluża deskrizzjoni u valutazzjoni tas-sitwazzjoni, b'modus operandi, l-għan u l-objettivi operattivi, il-pjan ta’ implimentazzjoni, il-kooperazzjoni ma’ pajjiżi terzi oħra, Aġenziji u korpi oħra tal-Unjoni jew organizzazzjonijiet internazzjonali, id-dispożizzjonijiet dwar id-drittijiet fundamentali inkluż il-protezzjoni tad-data personali, id-durata prevista tal-azzjoni, iż-żona ġeografika fejn se ssir l-azzjoni, id-deskrizzjoni tal-kompiti, ir-responsabbiltajiet, inkluż ir-rispett għad-drittijiet fundamentali, u l-istruzzjonijiet speċjali għall-membri tat-tim, kif ukoll konsultazzjoni permissibbli ta’ bażijiet ta’ data u użu permissibbli ta' armi, munizzjon u tagħmir tas-servizz fl-Eks-Repubblika Jugoslava tal-Maċedonja, il-kompożizzjoni tal-membri tat-timijiet, kif ukoll l-iskjerament ta’ persunal rilevanti ieħor, dispożizzjonijiet ta’ kmand u kontroll, inklużi l-ismijiet u l-gradi tal-gwardjani tal-fruntiera tal-Eks-Repubblika Jugoslava tal-Maċedonja responsabbli biex jikkooperaw mal-membri tat-tim tal-Aġenzija, b'mod partikolari l-ismijiet u l-gradi tal-gwardjani tal-fruntiera tal-Eks-Repubblika Jugoslava tal-Maċedonja li huma fil-kmand matul il-perjodu ta’ skjerament tal-membri tat-tim fit-territorju tal-Eks-Repubblika Jugoslava tal-Maċedonja u l-post tal-membri tat-tim fil-katina ta’ kmand, it-tip ta’ tagħmir tekniku li se jintuża; il-koordinazzjoni, il-kmand, il-kontroll, il-komunikazzjoni u l-istruttura tar-rapportar, l-arranġamenti organizzazzjonali u loġistika, l-evalwazzjoni u l-aspetti finanzjarji tal-operazzjoni konġunta jew tal-intervent rapidu fil-fruntiera. L-evalwazzjoni tal-operazzjoni konġunta jew tal-intervent rapidu fil-fruntiera għandha titwettaq b’mod konġunt bejn l-Eks-Repubblika Jugoslava tal-Maċedonja u l-Aġenzija.

               Artikolu 5

               Kompiti u setgħat tal-membri tat-tim

               1. Il-membri tat-tim għandu jkollhom l-awtorità li jwettqu l-kompiti u jeżerċitaw il-poteri eżekuttivi meħtieġa għall-kontroll tal-fruntieri u għall-operazzjonijiet ta’ ritorn.

               2. Il-membri tat-tim għandhom jirrispettaw il-liġijiet u r-regolamenti tal-Eks-Repubblika Jugoslava tal-Maċedonja.

               3. Il-membri tat-tim jistgħu jwettqu l-kompiti u jeżerċitaw is-setgħat fit-territorju tal-Eks-Repubblika Jugoslava tal-Maċedonja biss fuq struzzjonijiet minn u, fil-preżenza ta' gwardji tal-fruntiera jew persunal rilevanti ieħor tal-Eks-Repubblika Jugoslava tal-Maċedonja. L-Eks-Repubblika Jugoslava tal-Maċedonja għandha tagħti struzzjonijiet lit-tim skont il-Pjan Operazzjonali meta xieraq.

               L-Aġenzija, permezz tal-Uffiċjal tal-Koordinazzjoni tagħha, tista’ tikkomunika l-fehmiet tagħha lill-persuna inkarigata mill-Pulizija tal-Fruntieri tal-Eks-Repubblika Jugoslava tal-Maċedonja dwar l-istruzzjonijiet mogħtija lit-tim. F'dak il-każ, l-Eks-Repubblika Jugoslava tal-Maċedonja għandha tikkunsidra dawn il-fehmiet u ssegwihom sa fejn ikun possibbli.

               F’każijiet fejn l-istruzzjonijiet maħruġa lit-tim ma jkunux konformi mal-Pjan Operazzjonali, l-Uffiċjal tal-Koordinazzjoni għandu jirrapporta immedjatament għand id-Direttur Eżekuttiv tal-Aġenzija. Id-Direttur Eżekuttiv jista’ jieħu miżuri xierqa, inkluża s-sospensjoni jew it-terminazzjoni tal-azzjoni.

               4. Il-membri tat-tim, fejn xieraq, għandhom jilbsu l-uniformi tagħhom stess waqt li jwettqu l-kompiti tagħhom u jeżerċitaw is-setgħat tagħhom. Il-membri tat-tim għandhom ukoll, fejn xieraq, jilbsu b'mod viżibbli identifikazzjoni personali u faxxa tal-idejn blu bl-insinji tal-Unjoni Ewropea u tal-Aġenzija fuq l-uniformi tagħhom. Għall-finijiet ta' identifikazzjoni fir-rigward tal-awtoritajiet nazzjonali tal-Eks-Repubblika Jugoslava tal-Maċedonja, il-membri tat-tim għandhom, f'kull ħin iġorru magħhom id-dokument ta' akkreditazzjoni msemmi fl-Artikolu 8.

               5. Meta jkunu qegħdin iwettqu l-kompiti tagħhom u jeżerċitaw il-poteri tagħhom, il-membri tat-tim jistgħu jġorru armi, munizzjon u tagħmir tas-servizz kif awtorizzat skont il-liġi nazzjonali tal-Istat Membru tal-oriġini u l-liġi tal-Eks-Repubblika Jugoslava tal-Maċedonja. L-Eks-Repubblika Jugoslava tal-Maċedonja għandha, qabel ma jintbagħtu l-membri tat-tim, tinnotifika lill-Aġenzija dwar l-armi, il-munizzjon u t-tagħmir tas-servizz permissibbli u dwar il-kondizzjonijiet biex jintużaw.

               6. Waqt li jkunu qed iwettqu l-kompiti tagħhom u jeżerċitaw is-setgħat tagħhom, il-membri tat-tim għandhom ikunu awtorizzati jużaw il-forza, inkluż l-armi, il-munizzjon u tagħmir tas-servizz, bil-kunsens tal-Istat Membru tal-oriġini u tal-Eks-Repubblika Jugoslava tal-Maċedonja, fil-preżenza ta' gwardji tal-fruntiera jew persunal rilevanti ieħor tal-Eks-Repubblika Jugoslava tal-Maċedonja u f'konformità mal-liġi nazzjonali tal-Eks-Repubblika Jugoslava tal-Maċedonja. L-Eks-Repubblika Jugoslava tal-Maċedonja tista’ tawtorizza lill-membri tat-tim biex jużaw il-forza mingħajr il-preżenza ta’ gwardji tal-fruntiera jew persunal rilevanti ieħor tal-Eks-Repubblika Jugoslava tal-Maċedonja. L-Eks-Repubblika Jugoslava tal-Maċedonja, qabel l-iskjerament tal-membri tat-tim, għandha tinnotifika lill-Aġenzija dwar l-użu permissibbli ta’ forza fiżika u mezzi ta’ koerċizzjoni, kif ukoll il-kundizzjonijiet għall-użu tagħhom.

               7.L-Eks-Repubblika Jugoslava tal-Maċedonja għandha, qabel ma jintbagħtu l-membri tat-tim, tinforma lill-Aġenzija dwar liema bażijiet ta' data nazzjonali jistgħu jiġu kkonsultati. Dik il-konsultazzjoni għandha ssir skont il-leġiżazzjoni nazzjonali tal-Eks-Repubblika Jugoslava tal-Maċedonja.

               Il-bażijiet tad-data nazzjonali għandhom ikunu aċċessibbli biss minn persuni awtorizzati mill-Eks-Repubblika Jugoslava tal-Maċedonja li jkollhom awtorizzazzjoni għal aċċess għall-bażijiet ta’ data nazzjonali xierqa.

               L-Eks-Repubblika Jugoslava tal-Maċedonja tista’ tippermetti li data mill-bażijiet tad-data nazzjonali tagħha tkun kondiviża mal-membri tat-tim jekk ikun meħtieġ biex jintlaħqu l-għanijiet operazzjonali speċifikati fil-Pjan Operazzjonali u għall-operazzjonijiet ta’ ritorn.

               Artikolu 6

               Is-Sospensjoni u t-Terminazzjoni tal-Azzjoni

               1. Id-Direttur Eżekuttiv tal-Aġenzija jista’ jissospendi jew itemm l-azzjoni, wara li jkun informa lill-Eks-Repubblika Jugoslava tal-Maċedonja bil-miktub, jekk id-dispożizzjonijiet ta’ dan il-Ftehim jew il-Pjan Operazzjonali ma jkunux rispettati mill-Eks-Repubblika Jugoslava tal-Maċedonja. Id-Direttur Eżekuttiv għandu jinnotifika lill-Eks-Repubblika Jugoslava tal-Maċedonja bir-raġunijiet għal dan.

               2. L-Eks-Repubblika Jugoslava tal-Maċedonja tista’ tissospendi jew tittermina l-azzjoni, wara li tinforma lill-Aġenzija bil-miktub, jekk id-dispożizzjonijiet ta’ dan il-Ftehim jew tal-Pjan Operazzjonali ma jkunux rispettat mill-Aġenzija jew minn kwalunkwe Stat Membru parteċipant. L-Eks-Repubblika Jugoslava tal-Maċedonja għandha tinnotifika lill-Aġenzija bir-raġunijiet għal dan.

               3. B’mod partikolari, id-Direttur Eżekuttiv tal-Aġenzija jew l-Eks-Repubblika Jugoslava tal-Maċedonja jistgħu jissospendu jew jitterminaw l-azzjoni f’każijiet ta’ ksur tad-drittijiet fundamentali, ksur tal-prinċipju tan-non-refoulement jew tar-regoli tal-protezzjoni tad-data.

               4. It-terminazzjoni tal-azzjoni ma għandha taffettwa l-ebda dritt jew obbligu li jirriżulta mill-applikazzjoni ta' dan il-Ftehim jew il-Pjan Operazzjonali qabel tali terminazzjoni.

               Artikolu 7

               Privileġġi u immunitajiet tal-membri tat-tim

               1. Il-privileġġi u l-immunitajiet mogħtija lill-membri tat-tim tal-Aġenzija għandhom l-għan li jiżguraw suċċess fl-eżerċizzju tal-funzjonijiet uffiċjali tagħhom matul l-azzjonijiet imwettqa skont il-Pjan Operazzjonali fit-territorju tal-Eks-Repubblika Jugoslava tal-Maċedonja.

               2. Id-dokumenti, il-korrispondenza u l-propjetà tal-membri tat-tim għandhom igawdu l-invjolabbiltà, ħlief fil-każ ta’ miżuri ta’ eżekuzzjoni li huma permessi skont il-paragrafu 8.

               3. Il-membri tat-tim għandhom igawdu minn immunità mill-ġurisdizzjoni kriminali tal-Eks-Repubblika Jugoslava tal-Maċedonja fir-rigward tal-atti kollha li jwettqu fl-eżerċizzju tal-funzjonijiet uffiċjali tagħhom matul l-azzjonijiet li jsiru f’konformità mal-Pjan Operazzjonali.

               Fil-każ ta’ allegazzjoni ta’ reat kriminali li qed jitwettaq minn membru tat-tim, id-Direttur Eżekuttiv tal-Aġenzija u l-awtorità kompetenti tal-Istat Membru tal-oriġini għandhom jiġu nnotifikati minnufih. Qabel ma jinbeda proċediment quddiem il-qorti, id-Direttur Eżekuttiv tal-Aġenzija, wara kunsiderazzjoni bir-reqqa ta’ kwalunkwe rappreżentazzjoni li ssir minn awtorità kompetenti tal-Istat Membru ospitanti u l-awtoritajiet kompetenti tal-Eks-Repubblika Jugoslava tal-Maċedonja, għandu jiċċertifika lill-awtoritajiet ġudizzjarji kompetenti jekk l-att inkwistjoni kienx twettaq fl-eżerċizzju tal-funzjonijiet uffiċjali matul l-azzjonijiet li jsiru f’konformità mal-Pjan Operazzjonali. Sakemm tasal din iċ-ċertifikazzjoni, l-Aġenzija u l-Istat Membru ospitanti għandhom joqogħdu lura milli jieħdu xi miżuri li x’aktarx ifixklu l-prosekuzzjoni kriminali sussegwenti possibbli ta’ membru tat-tim mill-awtoritajiet kompetenti tal-Eks-Repubblika Jugoslava tal-Maċedonja.

               Jekk l-att ikun twettaq fil-qadi tal-funzjonijiet uffiċjali matul l-azzjonijiet imwettqa skont il-Pjan Operazzjonali, il-proċediment ma għandux jinbeda. Jekk l-att ma jkunx twettaq fl-eżerċizzju ta’ funzjonijiet uffiċjali matul l-azzjonijiet imwettqa skont il-Pjan Operazzjonali, il-proċediment jista’ jitkompla. Iċ-ċertifikazzjoni mid-Direttur Eżekuttiv tal-Aġenzija għandha tkun vinkolanti fuq l-awtoritajiet tal-Eks-Repubblika Jugoslava tal-Maċedonja.

               Il-privileġġi mogħtija lill-membri tat-tim u l-immunità mill-ġurisdizzjoni kriminali tal-Eks-Repubblika Jugoslava tal-Maċedonja ma jeżentawhomx mill-ġurisdizzjoni tal-Istat Membru ospitanti.

               4. Il-membri tat-tim għandhom igawdu minn immunità mill-ġurisdizzjoni ċivili u amministrattiva tal-Eks-Repubblika Jugoslava tal-Maċedonja fir-rigward tal-atti kollha li jwettqu fl-eżerċizzju tal-funzjonijiet uffiċjali tagħhom matul l-azzjonijiet li jsiru f’konformità mal-pjan operazzjonali.

               Jekk jinbeda xi proċediment ċivili kontra l-membri tat-tim quddiem xi qorti tal-Eks-Repubblika Jugoslava tal-Maċedonja, id-Direttur Eżekuttiv tal-Aġenzija u l-awtorità kompetenti tal-Istat Membru tal-oriġini għandhom jiġu nnotifikati minnufih. Qabel ma jinbeda proċediment quddiem il-qorti, id-Direttur Eżekuttiv, wara kunsiderazzjoni bir-reqqa ta’ kull rappreżentazzjoni li ssir minn awtorità kompetenti tal-Istat Membru ospitanti u l-awtoritajiet kompetenti tal-Eks-Repubblika Jugoslava tal-Maċedonja, għandu jiċċertifika lill-qorti jekk l-att inkwistjoni kienx imwettaq mill-Membri tat-tim fl-eżerċizzju tal-funzjonijiet uffiċjali matul l-azzjonijiet li jsiru f’konformità mal-Pjan Operazzjonali.

               Jekk l-att ikun twettaq fil-qadi ta’ funzjonijiet uffiċjali matul l-azzjonijiet imwettqa skont il-Pjan Operazzjonali, il-proċediment ma għandux jibda. Jekk l-att ma jkunx twettaq fl-eżerċizzju ta’ funzjonijiet uffiċjali matul l-azzjonijiet imwettqa skont il-Pjan Operazzjonali, il-proċediment jista’ jitkompla. Iċ-ċertifikazzjoni mid-Direttur Eżekuttiv tal-Aġenzija għandha tkun vinkolanti fuq l-awtoritajiet tal-Eks-Repubblika Jugoslava tal-Maċedonja.

               Il-bidu ta’ proċedimenti fuq membri tat-tim għandu jipprekludihom milli jinvokaw l-immunità mill-ġurisdizzjoni fir-rigward ta’ kwalunkwe kontrotalba relatata mat-talba prinċipali.

               5. L-immunità tal-membri tat-timijiet mill-ġurisdizzjoni kriminali, ċivili u amministrattiva tal-Eks-Repubblika Jugoslava tal-Maċedonja f’konformità mal-paragrafi 3 u 4 ta’ dan l-Artikolu tista’ tiġi rinunzjata mill-Istat Membru tal-oriġini skont il-każ. Tali rinunzja għandha dejjem tkun rinunzja espressa.

               6. Il-membri tat-tim ma għandhomx ikunu obbligati jagħtu xhieda.

               7. Fil-każ ta’ dannu kkawżat minn membru tat-tim fl-eżerċizzju tal-funzjonijiet uffiċjali fil-kors tal-azzjonijiet li jsiru f’konformità mal-Pjan Operazzjonali, l-Eks-Repubblika Jugoslava tal-Maċedonja għandha tkun responsabbli għal kwalunkwe ħsara.

               Fil-każ ta’ dannu kkawżat minn negliġenza gravi jew imġiba ħażina volontarja jew jekk l-att ma jkunx twettaq fil-qadi ta’ funzjonijiet uffiċjali minn membru tat-tim minn Stat Membru parteċipanti, l-Eks-Repubblika Jugoslava tal-Maċedonja tista’ titlob, permezz tad-Direttur Eżekuttiv tal-Aġenzija, li l-kumpens jitħallas mill-Istat Membru parteċipanti kkonċernat.

               Fil-każ ta’ dannu kkawżat minn negliġenza gravi jew imġiba ħażina volontarja jew jekk l-att ma jkunx twettaq fil-qadi ta’ funzjonijiet uffiċjali minn membru tat-tim li huwa membru tal-persunal tal-Aġenzija, l-Eks-Repubblika Jugoslava tal-Maċedonja tista’ titlob li l-kumpens jitħallas mill-Aġenzija.

               8. L-ebda miżura ta’ eżekuzzjoni ma tista’ tittieħed fir-rigward tal-membri tat-tim, ħlief fil-każ li jiġi istitwit kontrihom proċediment ċivili mhux relatat mal-funzjonijiet uffiċjali tagħhom fil-kors ta’ azzjonijiet imwettqa skont il-Pjan Operazzjonali.

               L-oġġetti tal-membri tat-tim, li jkunu ċertifikati mid-Direttur Eżekuttiv tal-Aġenzija bħala meħtieġa għat-twettiq tal-funzjonijiet uffiċjali tagħhom, għandhom ikunu ħielsa minn sekwestru biex tiġi ssodisfata sentenza, deċiżjoni jew ordni. Fil-kuntest ta’ proċedimenti ċivili, il-membri tat-tim ma għandhomx ikunu soġġetti għal xi restrizzjoni fuq il-libertà personali tagħhom jew għal xi miżura oħra ta’ restrizzjoni.

               9. L-immunità tal-membri tat-tim mill-ġurisdizzjoni tal-Eks-Repubblika Jugoslava tal-Maċedonja ma għandhiex teżentahom mill-ġurisdizzjoni tal-Istati Membri tal-oriġini rispettivi tagħhom.

               10. Il-membri tat-tim għandhom, fir-rigward tas-servizzi mwettqa għall-Aġenzija, ikunu eżentati mid-dispożizzjonijiet tas-sigurtà soċjali li huma fis-seħħ fl-Eks-Repubblika Jugoslava tal-Maċedonja.

               11. Il-membri tat-tim għandhom ikunu eżentati minn kull forma ta' tassazzjoni fl-Eks-Repubblika Jugoslava tal-Maċedonja fuq is-salarju u l-emolumenti mħallsa lilhom mill-Aġenzija jew mill-Istati Membri tal-oriġini kif ukoll fuq kwalunkwe introjtu li jirċievu minn barra mill-Eks-Repubblika Jugoslava tal-Maċedonja.

               12. L-Eks-Repubblika Jugoslava tal-Maċedonja għandha, f'konformità ma' liġijiet u r-regolamenti li huma fis-seħħ, tippermetti d-dħul ta' oġġetti għall-użu personali tal-membri tat-tim, u għandha tagħti eżenzjoni minn kull dazju doganali, taxxa u imposti relatati oħra ħlief għall-ħlasijiet għal ħżin, trasport u servizzi simili, fir-rigward ta' dawn l-oġġetti. L-Eks-Repubblika Jugoslava tal-Maċedonja għandha wkoll tippermetti l-esportazzjoni ta' dawn l-oġġetti.

               13. Il-bagalji personali tal-membri tat-tim għandhom ikunu eżentati minn spezzjoni, dment li ma jkunx hemm raġunijiet serji sabiex ikun ikkunsidrat li fihom oġġetti li mhumiex għall-użu personali tal-membri tat-tim, jew oġġetti li l-importazzjoni jew l-esportazzjoni tagħhom tkun projbita mil-liġi jew suġġetta għar-regolamenti tal-kwarantina tal-Eks-Repubblika Jugoslava tal-Maċedonja. L-ispezzjoni ta' dawn il-bagalji personali għandha titwettaq biss fil-preżenza tal-membru/i tat-tim ikkonċernat(i) jew ta' rappreżentant awtorizzat tal-membru/i tat-tim.

               Artikolu 8

               Dokument ta' Akkreditazzjoni

               1. L-Aġenzija għandha, f’kooperazzjoni mal-Eks-Repubblika Jugoslava tal-Maċedonja, toħroġ dokument fil-lingwi uffiċjali tal-Partijiet lil kull membru tat-tim għall-għanijiet ta’ identifikazzjoni fil-konfront tal-awtoritajiet nazzjonali tal-Eks-Repubblika Jugoslava tal-Maċedonja u bħala prova tad-drittijiet tad-detentur biex iwettaq il-kompiti u jeżerċita s-setgħat imsemmija fl-Artikolu 5 ta’ dan il-Ftehim u fil-Pjan Operazzjonali. Id-dokument għandu jinkludi l-informazzjoni li ġejja dwar il-membru: l-isem u n-nazzjonalità; il-grad jew it-titlu tal-impjieg; ritratt reċenti diġitalizzat u l-kompiti li huwa awtorizzat iwettaq matul l-iskjerament.

               2. Id-dokument ta’ akkreditazzjoni, flimkien ma’ dokument tal-ivvjaġġar validu, jagħti lill-membru tat-tim aċċess għall-Eks-Repubblika Jugoslava tal-Maċedonja mingħajr il-bżonn ta’ viża jew awtorizzazzjoni minn qabel.

               3. Id-dokument tal-akkreditazzjoni għandu jiġi ritornat lill-Aġenzija fi tmiem l-azzjoni.

               Artikolu 9

               Drittijiet Fundamentali

               1. Il-membri tat-tim għandhom, fit-twettiq tal-kompiti tagħhom u meta jeżerċitaw il-poteri tagħhom, jirrispettaw bis-sħiħ id-drittijiet fundamentali u l-libertajiet, inkluż fir-rigward tal-aċċess għal proċeduri tal-ażil, id-dinjità tal-bniedem u l-projbizzjoni tat-tortura, it-trattament inuman jew degradanti, id-dritt għal-libertà, il-prinċipju tan-non-refoulement u l-projbizzjoni tat-tkeċċijiet kollettivi, id-drittijiet tat-tfal u d-dritt għar-rispett tal-ħajja privata u tal-familja. Waqt it-twettiq tal-kompiti tagħhom u fl-eżerċizzju tal-poteri tagħhom, ma għandhomx jiddiskriminaw b'mod arbitrarju kontra persuni fuq l-ebda bażi, inkluż is-sess, ir-razza jew l-oriġini etnika, ir-reliġjon jew it-twemmin, id-diżabbiltà, l-età jew l-orjentazzjoni sesswali jew l-identità tal-ġeneru. Kwalunkwe miżura li tinterferixxi mad-drittijiet u l-libertajiet fundamentali li tittieħed fit-twettiq tal-kompiti tagħhom u fl-eżerċizzju tal-poteri tagħhom għandha tkun proporzjonata mal-objettivi ta’ tali miżura u għandha tirrispetta l-essenza ta’ dawn id-drittijiet u l-libertajiet fundamentali.

               2. Kull Parti għandu jkollha mekkaniżmu ta’ lmenti sabiex tittratta l-allegazzjonijiet ta’ ksur tad-drittijiet fundamentali mwettaq mill-persunal tagħha fil-qadi tal-funzjonijiet uffiċjali tagħhom matul operazzjoni konġunta jew intervent rapidu fil-fruntiera jew operazzjoni ta’ ritorn imwettqa skont dan il-Ftehim.

               Artikolu 10

               Ipproċessar ta' data personali

               1. L-ipproċessar tad-data personali għandu jsir biss meta jkun meħtieġ għall-implimentazzjoni ta’ dan il-Ftehim mill-l-Eks-Repubblika Jugoslava tal-Maċedonja, mill-Aġenzija jew mill-Istati Membri parteċipanti.

               2. L-ipproċessar ta’ data personali mill-Eks-Repubblika Jugoslava tal-Maċedonja għandu jkun soġġett għal liġijiet nazzjonali tagħha.

               3. L-ipproċessar ta’ data personali għal għanijiet amministrattivi mill-Aġenzija u mill-Istat(i) Membru/i parteċipanti, inkluż f’każ ta’ trasferiment ta’ data personali lejn l-Eks-Repubblika Jugoslava tal-Maċedonja, għandu jkun soġġett għar-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni tal-individwu fir-rigward tal-ipproċessar ta’ data personali mill-istituzzjonijiet u l-korpi tal-Komunità u dwar il-movement liberu ta’ dik id-data, id-Direttiva tal-Parlament Ewropew u tal-Kunsill 95/46/KE tal-24 ta’ Ottubru 1995 dwar il-protezzjoni ta’ individwi fir-rigward tal-ipproċessar ta’ data personali u dwar il-moviment liberu ta’ dik id-data, id-Deċiżjoni Qafas tal-Kunsill 2008/977/ĠAI tas-27 ta’ Novembru 2008 dwar il-protezzjoni ta’ data personali pproċessata fil-qafas tal-kooperazzjoni tal-pulizija u dik ġudizzjarja f’materji kriminali u miżuri adottati mill-Aġenzija għall-applikazzjoni tar-Regolament (KE) Nru 45/2001 kif imsemmi fl-Artikolu 45(2) tar-Regolament (UE) Nru 2016/1624.

               4. F'każ li l-ipproċessar ikun jinvolvi trasferiment ta' data personali, l-Istati Membri u l-Aġenzija għandhom jindikaw, fil-mument tat-trasferiment tad-data personali lill-Eks-Repubblika Jugoslava tal-Maċedonja, kwalunkwe restrizzjoni fuq l-aċċess tagħha jew l-użu tagħha, f'termini ġenerali jew speċifiċi, inkluż għal trasferiment, tħassir jew qerda. Fejn il-ħtieġa għal tali restrizzjonijiet issir ċara wara t-trasferiment tad-data personali, dawn għandhom jinformaw lill-Eks-Repubblika Jugoslava tal-Maċedonja dwar dan.

               5. Data personali miġbura għal għanijiet amministrattivi matul l-azzjoni tista’ tiġi pproċessata mill-Aġenzija, mill-Istati Membri parteċipanti u l-Eks-Repubblika Jugoslava tal-Maċedonja f’konformità mal-leġiżlazzjoni applikabbli dwar il-protezzjoni tad-data.

               6. L-Aġenzija, l-Istati Membri parteċipanti u l-Eks-Repubblika Jugoslava tal-Maċedonja għandhom iħejju rapport komuni dwar l-applikazzjoni tal-paragrafi 1 sa 5 ta’ dan l-Artikolu fi tmiem kull azzjoni. Dan ir-rapport għandu jintbagħat lill-Uffiċjal tad-Drittijiet Fundamentali tal-Aġenzija u lill-Uffiċjal tal-Protezzjoni tad-Data, kif ukoll lill-awtorità kompetenti għall-protezzjoni tad-data personali fl-Eks-Repubblika Jugoslava tal-Maċedonja. L-Uffiċjal tal-Protezzjoni tad-Drittijiet Fundamentali tal-Aġenzija u l-Uffiċjal tal-Protezzjoni tad-Data għandom jirrapportaw lid-Direttur Eżekuttiv tal-Aġenzija.

               Artikolu 11

               Tilwim u interpretazzjoni

               1. Il-kwistjonijiet kollha li jirriżultaw b'rabta mal-applikazzjoni ta’ dan il-Ftehim għandhom jiġu eżaminati b’mod konġunt mir-rappreżentanti tal-awtoritajiet kompetenti tal-Eks-Repubblika Jugoslava tal-Maċedonja u minn rappreżentanti tal-Aġenzija, li għandhom jikkonsultaw lill-Istat Membru jew l-Istati Membri ġirien tal-Eks-Repubblika Jugoslava tal-Maċedonja.

               2. Fin-nuqqas ta’ soluzzjoni minn qabel, it-tilwim li jikkonċerna l-interpretazzjoni jew l-applikazzjoni ta’ dan il-Ftehim għandu jiġi riżolt biss b’negozjar bejn l-Eks-Repubblika Jugoslava tal-Maċedonja u l-Kummissjoni Ewropea, li għandha, kull meta jkun meħtieġ, tikkonsulta lil kwalunkwe Stat Membru ġar tal-Eks-Repubblika Jugoslava tal-Maċedonja.

               Artikolu 12

               Dħul fis-seħħ, tul ta' żmien u terminazzjoni tal-Ftehim

               1. Il-Partijiet għandhom japprovaw il-Ftehim skont il-proċeduri legali interni tagħhom.

               2. Dan il-Ftehim għandu jidħol fis-seħħ fl-ewwel jum tat-tieni xahar ta’ wara d-data meta l-Partijiet ikunu għarrfu lil xulxin li lestew il-proċeduri legali interni tagħhom imsemmijin fil-paragrafu 1.

               3. Dan il-ftehim huwa konkluż għal perijodu ta’ żmien mhux definit. Dan il-Ftehim jista’ jiġi tterminat permezz ta’ ftehim bil-miktub bejn il-Partijiet jew b’mod unilaterali minn waħda mill-Partijiet. F’dan il-każ tal-aħħar, il-Parti li jkollha l-intenzjoni tittermina għandha tinnotifika bil-miktub lill-Parti l-oħra b’dan b'mezzi diplomatiċi.

               It-terminazzjoni għandha tieħu effett mill-ewwel jum tat-tieni x-xahar li jsegwi dak tan-notifika tagħha.

               4. Dan il-Ftehim jista’ jiġi emendat fi kwalunkwe żmien permezz ta’ kunsens reċiproku bil-miktub taż-żewġ Partijiet. L-emendi għandhom jidħlu fis-seħħ skont il-paragrafu 1 ta’ dan l-Artikolu.

               5. In-notifiki li jsiru skont dan l-Artikolu għandhom jintbagħtu, fil-każ tal-Unjoni Ewropea, lis-Segretarjat Ġenerali tal-Kunsill tal-Unjoni Ewropea u, fil-każ tal-Eks-Repubblika Jugoslava tal-Maċedonja, lill-Ministeru għall-Affarijiet Barranin.

               Artikolu 13

               Relazzjoni ma’ Ftehimiet Oħra

               Dan il-Ftehim ma għandux jaffettwa d-drittijiet u l-obbligi tal-Partijiet li joħorġu minn ftehimiet internazzjonali oħra li ż-żewġ Partijiet huma marbuta magħhom.

               Artikolu 14

               L-awtoritajiet kompetenti għall-implimentazzjoni tal-ftehim

               1. L-awtorità kompetenti għall-implimentazzjoni ta’ dan il-ftehim fl-Eks-Repubblika Jugoslava tal-Maċedonja għandha tkun il-Ministeru tal-Affarijiet Interni.

               2. L-awtorità kompetenti tal-Unjoni Ewropea għall-implimentazzjoni ta’ dan il-ftehim għandha tkun l-Aġenzija.

               DIKJARAZZJONI KONĠUNTA FIR-RIGWARD TAL-IŻLANDA, IN-NORVEĠJA, L-IŻVIZZERA U L-LIECHTENSTEIN

               Il-Partijiet Kontraenti jirrimarkaw ir-relazzjoni mill-qrib bejn l-Unjoni Ewropea u n-Norveġja, l-Iżlanda, l-Iżvizzera u l-Liechtenstein, b'mod partikolari bis-saħħa tal-Ftehimiet tat-18 ta' Mejju 1999 u tas-26 ta' Ottubru 2004 dwar l-assoċjazzjoni ta' dawn il-pajjiżi mal-implimentazzjoni, l-applikazzjoni u l-iżvilupp tal-acquis ta' Schengen.

               F'tali ċirkostanzi huwa mixtieq li l-awtoritajiet tan-Norveġja, l-Iżlanda, l-Iżvizzera u l-Liechtenstein, minn naħa waħda, u l-Eks-Repubblika Jugoslava tal-Maċedonja, min-naħa l-oħra, jikkonkludu, mingħajr dewmien, ftehimiet bilaterali dwar azzjonijiet imwettqa mill-Aġenzija Ewropea għall-Gwardja tal-Fruntiera u tal-Kosta fl-Eks-Repubblika Jugoslava tal-Maċedonja f'termini simili għal dawk ta' dan il-Ftehim.

               DIKJARAZZJONI KONĠUNTA

               Iż-żewġ partijiet jaqblu li joqogħdu lura milli jieħdu xi miżuri li x’aktarx ifixklu prosekuzzjoni kriminali sussegwenti possibbli ta’ membru tat-tim mill-awtoritajiet kompetenti tal-Istat ospitanti li jinkludi li joqgħodu lura milli jiffaċilitaw b’mod attiv ir-ritorn tal-membru kkonċernat tat-tim mill-bini operazzjonali tal-Gwardja Ewropea tal-Fruntiera u tal-Kosta fl-Eks-Repubblika Jugoslava tal-Maċedonja għall-Istat Membru ta’ oriġini tiegħu/tagħha, sakemm issir iċ-ċertifikazzjoni tad-Direttur Eżekuttiv tal-Aġenzija.


               IL-KUMMISSJONI EWROPEA
            Brussell, 12.10.2018
            COM(2018) 684 final
            2018/0352(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-proċedura bil-miktub li għandha titnieda mill-Kumitat ta’ Esperti Tekniċi tal-Organizzazzjoni Intergovernattiva għat-Trasport Internazzjonali bil-Ferrovija (OTIF) għall-adozzjoni ta’ modifiki għall-Preskrizzjonijiet Tekniċi Uniformi UTP GEN- B u UTP TAF

               MEMORANDUM TA’ SPJEGAZZJONI

               1.Suġġett tal-proposta

               Fil-11-il sessjoni li saret f’Bern fit-12 - 13 ta’ Ġunju 2018, il-Kumitat ta’ Esperti Tekniċi (CTE) tal-Organizzazzjoni Intergovernattiva għat-Trasport Internazzjonali bil-Ferrovija (OTIF) iddeċieda li jadotta permezz ta’ proċeduri bil-miktub, ċerti modifikazzjonijiet għall-Preskrizzjonijiet Tekniċi Uniformi (UTPs): Il-UTP GEN-B rigward id-definizzjoni ta’ subsistemi u l-UTP TAF dwar applikazzjonijiet telematiċi għas-servizz tal-merkanzija.

               Il-UTPs tal-OTIF huma sett ta’ speċifikazzjonijiet tekniċi li joħorġu mill-prinċipji, l-għanijiet u l-proċeduri tal-COTIF għall-kostruzzjoni u l-operat tal-materjal tal-ferroviji, bl-għan ewlieni li tinkiseb interoperabbiltà massima. B’dan il-mod, il-UTPs fl-OTIF huma ekwivalenti għall-ispeċifikazzjonijiet tekniċi ta’ interoperabbiltà (TSIs) tal-UE.

               Il-UTP GEN B tiddefinixxi s-subsistemi tas-sistema ferrovjarja, fi ħdan il-kamp ta’ applikazzjoni tal-APTU u l-ATMF; Appendiċi F u G tal-Konvenzjoni. Hija ekwivalenti għad-dispożizzjonijiet korrispondenti tal-UE fl-Anness II tad-Direttiva (UE) 2016/797 tal-11 ta’ Mejju 2016 dwar l-interoperabbiltà tas-sistema ferrovjarja fl-Unjoni Ewropea
                  1
               .

               Il-UTP TAF tistabbilixxi rekwiżiti bażiċi u addizzjonali fir-rigward tal-proċess ta’ komunikazzjoni bejn impriżi ferrovjarji u maniġers tal-infrastruttura, bażijiet ta’ data maħsuba biex jintużaw għall-insegwiment tal-ferroviji u l-movimenti tal-vaguni u informazzjoni li għandha titwassal lill-klijenti tal-merkanzija, li mingħajrhom is-subsistema TAF ma tistax taħdem. Hija ekwivalenti għat-TAF TSI
                  2
               .

               Il-proposta attwali li għandha tiġi varata permezz ta’ proċedura bil-miktub għall-modifika tal-UTPs imsemmija hawn fuq teħtieġ Deċiżjoni tal-Kunsill li tistabbilixxi l-pożizzjoni li għandha tittieħed f’isem l-Unjoni. L-emendi proposti huma kif ġej:

               –Modifiki lill-punti 2.1, 2.2 u 2.3 tal-UTP GEN-B, kif stabbilit fl-Anness ta’ din id-deċiżjoni u fid-Dokument ta’ Ħidma tas-CTE TECH-18010-CTE11-5
                  3

               –Aġġornament tat-TAF UTP biex tinkludi l-Lista riveduta ta’ Dokumenti Tekniċi (Appendiċi I) tat-TAF TSI

               bl-għan ġenerali li tiġi żgurata l-ekwivalenza bejn it-TSIs u l-UTPs.

               2.Kuntest tal-proposta

               2.1.Il-Konvenzjoni li tirrigwarda t-Trasport Internazzjonali bil-Ferrovija (COTIF)

               Il-Konvenzjoni COTIF hi t-test legali li jistabbilixxi l-OTIF. Skont l-Artikolu 2(1) tal-COTIF, l-għan tagħha huwa li tippromwovi, ittejjeb u tiffaċilita, f’kull aspett, it-traffiku internazzjonali bil-ferrovija, b’mod partikolari billi tistabbilixxi sistemi ta’ liġi uniformi f’diversi oqsma tal-liġi relatati mat-traffiku internazzjonali bil-ferrovija. Il-COTIF tirregola wkoll it-tmexxija tal-Organizzazzjoni, l-għanijiet, l-attribuzzjonijiet, ir-relazzjonijiet tagħha mal-Istati Kontraenti u l-attivitajiet tagħha b’mod ġenerali.

               Il-COTIF għalhekk tittratta l-leġiżlazzjoni ferrovjarja fuq għadd ta’ kwistjonijiet legali u tekniċi ferrovjarji differenti li huma maqsuma f’żewġ partijiet: il-Konvenzjoni nnifisha, li tirregola t-tmexxija tal-OTIF u t-tmien Appendiċi (inkluż appendiċi H ġdida li għandha tiġi adottata waqt it-13-il-Assemblea Ġenerali li jmiss tal-OTIF) li tistabbilixxi liġi ferrovjarja uniformi.

               –Appendiċi A – Kuntratt tal-Ġarr Internazzjonali ta’ Passiġġieri bil-Ferrovija (CIV)

               –Appendiċi B – Kuntratt tal-Ġarr Internazzjonali ta’ Prodotti bil-Ferrovija (CIM)

               –Appendiċi C – Trasport Internazzjonali ta’ Oġġetti Perikolużi bil-Ferrovija (RID)

               –Appendiċi D – Kuntratt tal-użu ta’ vetturi fit-traffiku internazzjonali bil-ferrovija (CUV)

               –Appendiċi E – Kuntratt tal-użu ta’ infrastruttura fit-traffiku internazzjonali bil-ferrovija (CUI)

               –Appendiċi F – Regoli Uniformi li jirrigwardaw il-Validazzjoni ta’ Standards Tekniċi u l-Adozzjoni ta’ Preskrizzjonijiet Tekniċi Uniformi applikabbli għall-Materjal tal-Ferroviji bl-intenzjoni li jintużaw mit-Traffiku Internazzjonali (APTU UR)

               –Appendiċi G –  Regoli Uniformi li jirrigwardaw l-Ammissjoni Teknika ta’ Materjal tal-Ferroviji użat fit-Traffiku Internazzjonali (ATMF UR)

               –Appendiċi H - Regoli Uniformi dwar l-operazzjoni sikura tal-ferroviji fit-traffiku internazzjonali (EST UR)

               Abbażi tal-Appendiċi F u G tal-COTIF hemm 12-il UTP għall-interoperabbiltà teknika.

               Il-COTIF japplika għal 46 stat, inklużi 26 Stat Membru tal-UE (kollha minbarra Malta u Ċipru).

               2.2.Il-Ftehim bejn l-Unjoni Ewropea u l-Konvenzjoni tal-Organizzazzjoni Intergovernattiva għat-Trasport Internazzjonali bil-Ferrovija (OTIF)

               Fis-16 ta’ Ġunju 2011, il-Kunsill adotta d-Deċiżjoni tal-Kunsill 2013/103/UE
                  4
                billi ffirma u kkonkluda l-Ftehim bejn l-Unjoni Ewropea u l-OTIF dwar l-Adeżjoni tal-Unjoni Ewropea mal-Konvenzjoni li tirrigwarda t-Trasport Internazzjonali bil-Ferrovija (COTIF) tad-9 ta’ Mejju 1980, kif emendata mill-Protokoll ta’ Vilnius tat-3 ta’ Ġunju 1999. Dan il-Ftehim daħal fis-seħħ fl-1 ta’ Lulju 2011.

               L-Unjoni hi parti għall-Ftehim, l-istess bħalma huma l-Istati Membri kollha minbarra Ċipru u Malta. Id-Deċiżjoni tal-Kunsill 2013/103/UE tispeċifika li l-Kummissjoni għandha tirrappreżenta lill-Unjoni fil-laqgħat tal-OTIF. Fiha wkoll Dikjarazzjoni mill-Unjoni dwar l-eżerċizzju ta’ kompetenza (l-Anness I) u tistipula arranġamenti interni għall-Kunsill, għall-Istati Membri u għall-Kummissjoni fi proċedimenti taħt l-OTIF (l-Anness III).

               2.3.Il-Kumitat ta’ Esperti Tekniċi tal-OTIF

               Is-CTE huwa organu tal-OTIF stabbilit bl-Artikolu 8 tal-COTIF. Huwa magħmul mill-Istati Membri tal-OTIF li japplikaw l-Appendiċi F u G (APTU, ATMF) tal-COTIF.

               Is-CTE għandu kompetenza fi kwistjonijiet ta’ interoperabbiltà u armonizzazzjoni teknika fil-qasam ferrovjarju u proċeduri ta’ approvazzjoni teknika. Jiżviluppa l-Appendiċi APTU u ATMF u r-Regoli Uniformi tiegħu, li japplikaw għal materjal tal-ferroviji bl-intenzjoni li jintuża fit-traffiku internazzjonal li jikkonċernaw b’mod partikolari:

               ·l-adozzjoni ta’ preskrizzjonijiet tekniċi għal vetturi u infrastruttura u l-validazzjoni ta’ standards;

               ·proċeduri li jikkonċernaw il-valutazzjoni tal-konformità tal-vetturi;

               ·dispożizzjonijiet li jikkonċernaw il-manutenzjoni tal-vetturi;

               ·ir-responsabbiltajiet għall-kompożizzjoni tal-ferroviji u l-użu sikur tal-vetturi;

               ·dispożizzjonijiet li jikkonċernaw l-evalwazzjoni u l-valutazzjoni tar-riskju;

               ·speċifikazzjonijiet għar-reġistri.

               Is-CTE bħalissa għandu grupp ta’ ħidma permanenti (WG TECH) li huwa responsabbli għat-tħejjija tad-deċiżjonijiet ta’ qabel.

               2.4.L-adozzjoni ta’ atti permezz ta’ Proċedura bil-Miktub fis-CTE

               Il-proċess ta’ adozzjoni tas-soltu għall-UTPs huwa preskritt fl-Artikoli 6 u 8 tal-APTU u jista’ jieħu madwar sena u nofs. Is-CTE jista’ jadotta wkoll modifiki għall-UTPs fi proċedura bil-miktub skont l-Artikolu 21§3 tar-Regoli ta’ Proċedura tas-CTE
                  5
               , li hija aktar mgħaġġla u tista’ tieħu sitt xhur. Fil-11-il sessjoni tas-CTE, skont l-Artikolu 21§3 tar-Regoli ta’ Proċedura tas-CTE kien miftiehem mill-membri, fuq proposta tal-president, li l-modifiki jiġu adottati permezz ta’ proċedura bil-miktub.

               Skont l-Artikolu 21§3 tar-regoli ta’ proċedura tiegħu, il-Kumitat għandu jieħu deċiżjoni bi proċedura bil-miktub skont ir-regoli li ġejjin:

               ·il-membri kollha tal-Kumitat Tekniku għandhom jiġu infurmati bil-miktub dwar is-suġġett u r-raġuni għal din il-votazzjoni;

               ·kwistjonijiet indipendenti għandhom jiġu sottomessi għal voti separati;

               ·il-membri għandhom jiġu mistiedna jibagħtu l-voti tagħhom bil-miktub lis-Segretarju Ġenerali tal-OTIF sa skadenza speċifika (data u ħin), u jkollhom mhux inqas minn għoxrin jum kalendarju biex jagħmlu dan;

               ·il-wasla ta’ kull vot għandha tiġi kkonfermata bil-miktub mis-Segretarju Ġenerali tal-OTIF;

               ·ir-risposti kollha li jaslu sal-iskadenza għandhom jiġu rreġistrati;

               ·il-kworum għandu jkun l-istess bħal għal laqgħa tas-CTE. Jekk in-numru ta’ risposti qabel l-iskadenza ma jilħaqx il-kworum meħtieġ, il-proposta għandha titqies bħala miċħuda.  Tista’, madankollu, terġa’ tiġi sottomessa fil-laqgħa li jmiss tal-Kumitat Tekniku;

               ·jekk mill-inqas tliet membri tal-Kumitat jitolbu li l-miżuri proposti jiġu eżaminati waqt laqgħa tal-Kumitat, il-proċedura bil-miktub għandha tintemm mingħajr riżultat; għandha titlaqqa’ laqgħa ġdida tal-Kumitat kemm jista’ jkun malajr u

               ·il-membri kollha għandhom jiġu nnotifikati bir-riżultat tal-proċedura tal-votazzjoni.

               2.5.L-atti previsti tas-CTE li għandhom jiġu adottati bil-Proċedura bil-Miktub

               Fil-11-il sessjoni tiegħu s-CTE ressaq il-modifiki li ġejjin biex deċiżjoni tiġi adottata permezz ta’ proċedura bil-miktub:

               –Emendi għall-punti 2.1, 2.2 u 2.3 tal-UTP GEN-B li jikkonċernaw is-subsistemi;

               –Aġġornament tal-UTP TAF biex tiġi allinjata mal-verżjoni riveduta tat-TAF TSI.

               L-emendi proposti għall-UTP GEN-B isegwu t-talba mis-CTE 10 li l-punt 2.1 tal-UTP GEN-B jiġi modifikat biex jinkludi pontijiet, flimkien mal-binarju u l-punti li kienu diġà inklużi. Ir-raġunament kien li jekk l-interfaċċji bejn il-pontijiet u l-vetturi ma jiġux immaniġġjati b’mod korrett dan jista’ jwassal għal vibrazzjonijiet li jagħmlu l-ħsara.

               Abbażi tat-talba tas-CTE 10, id-WG TECH iddiskuta din il-kwistjoni u qabel li l-punt 2.1 tal-UTP GEN-B jista’ jiġi emendat b’mod aktar ġeneriku billi jiddikjara li l-COTIF tinkludi infrastruttura sal-punt relatat ma’ interfaċċji mal-vetturi, mingħajr ma jidħol f’aktar dettall. Dan il-prinċipju ġeneriku japplika wkoll għal subsistemi oħra li jikkonċernaw installazzjonijiet fissi, jiġifieri l-enerġija u l-kontroll-kmand u sinjalazzjoni fuq l-art.

               Wara modifika bħal din, il-Kumitat ta’ Esperti Tekniċi jkun kompetenti li jiddeċiedi għal kull UTP (futura) li tikkonċerna l-infrastruttura, l-enerġija jew il-kontroll-kmand u sinjalazzjoni fuq l-art eżattament liema interfaċċji jeħtieġ li jkunu koperti.

               Dan huwa konformi mad-dokument ta’ strateġija tal-OTIF dwar l-iżvilupp ta’ dispożizzjonijiet li jkopru l-infrastruttura li ġiet diskussa matul is-CTE 11 (id-dokument “TECH-18012-CTE11-6.2”) u bbażat fuq liema s-CTE ordna lid-WG TECH jiżviluppa proposti għal dispożizzjonijiet xierqa u fattibbli li jikkonċernaw l-infrastruttura.

               L-aġġornament propost tal-UTP TAF isegwi r-reviżjoni riċenti tat-TAF TSI li taġġorna l-istruttura tal-messaġġi tat-TAF TSI, il-mudell tad-data u tal-messaġġi, u l-Bażi ta’ Data Operazzjonali tal-Vaguni u tal-Unitajiet Intermodali (WIMO), u li tadotta standard tal-IT għas-saff ta’ komunikazzjoni tal-Interfaċċja Komuni. Dawn il-bidliet iddaħħlu biex jissuperaw il-loġika proprjetarja preċedenti, u biex jippermettu l-implimentazzjoni aktar rapida u inqas għalja ta’ din l-għodda fil-komunità tal-utenti tat-TAF TSI. Il-fajls ta’ referenza ġew riveduti skont dan, li minnhom ir-riżultat kien aġġornament tal-Lista ta’ Dokumenti Tekniċi (Appendiċi I) tat-TAF TSI. Dan jeħtieġ aġġornament tal-Lista korrispondenti fil-UTP TAF.

               L-atti previsti se jkunu jorbtu legalment lill-Istati Membri tal-OTIF u lill-organizzazzjonijiet ta’ integrazzjoni ekonomika reġjonali li aderixxew mal-COTIF, b’mod partikolari l-Unjoni. L-għan tal-atti previsti huwa li jiġu allinjati aktar il-Preskrizzjonijiet Tekniċi Uniformi (UTPs) tal-COTIF mal-Ispeċifikazzjonijiet Tekniċi tal-UE għall-Interoperabbiltà (TSIs).

               2.6.Il-kompetenza tal-Unjoni u d-drittijiet ta’ votazzjoni

               Skont l-Artikolu 6 tal-Ftehim bejn l-UE u l-OTIF:

               “1. Għal deċiżjonijiet fi kwistjonijiet fejn l-Unjoni għandha kompetenza esklużiva, l-Unjoni għandha teżerċita d-drittijiet ta’ votazzjoni tal-Istati Membri tagħha taħt il-Konvenzjoni.

               2. Għal deċiżjonijiet fi kwistjonijiet fejn l-Unjoni taqsam il-kompetenza mal-Istati Membri tagħha, għandhom jivvutaw l-Unjoni  jew l-Istati Membri tagħha.

               3.  Soġġett għall-paragrafu 7 tal-Artikolu 26 tal-Konvenzjoni, l-Unjoni għandu jkollha l-istess għadd ta’ voti daqs l-Istati Membri tagħha li huma wkoll Partijiet għall-Konvenzjoni. Meta l-Unjoni tivvota, l-Istati Membri tagħha m’għandhomx jivvutaw.”

               Kif stabbilit fl-Anness I tad-Deċiżjoni tal-Kunsill 2013/103/UE, fis-settur ferrovjarju, l-Unjoni Ewropea għandha kompetenza mal-Istati Membri skont l-Artikolu 91 tat-Trattat dwar il-Funzjonament tal-Unjoni Ewropea (TFUE).

               Skont il-liġi tal-Unjoni, l-Unjoni kisbet kompetenza esklużiva fi kwistjonijiet ta’ trasport bil-ferrovija fejn il-COTIF jew strumenti legali adottati skont dan jistgħu jaffettwaw jew ibiddlu l-kamp ta’ applikazzjoni ta’ dawn ir-regoli eżistenti tal-Unjoni. Ir-regoli tal-Unjoni se jkunu affettwati b’mod ċar bl-adozzjoni ta’ modifiki bħal dawn peress li l-għan tal-miżura huwa li tallinja l-UTPs tal-COTIF mad-dispożizzjonijiet tal-UE fl-Anness II tad-Direttiva 2016/797 (UE) u mat-TAF TSI.

               Għalhekk, l-Unjoni, irrappreżentata mill-Kummissjoni, għandha teżerċita d-dritt ta’ votazzjoni fil-każ preżenti.

               3.Il-pożizzjoni li għandha tittieħed f’isem l-Unjoni

               Għar-raġunijiet kollha msemmija hawn fuq jenħtieġ li l-Unjoni tivvota b’mod pożittiv fil-proċedura bil-miktub.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jistipula deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               L-Artikolu 218(9) tat-TFUE japplika irrispettivament minn jekk l-Unjoni hijiex membru tas-sede jew parti għall-ftehim
                  6
               .

               Il-kunċett ta’ “atti li jkollhom effetti legali” jinkludi atti li jkollhom effetti legali bis-saħħa tar-regoli tad-dritt internazzjonali li jirregola s-sede inkwistjoni. Dan jinkludi wkoll strumenti li m’għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-UE”
                  7
               .

               4.1.2.Applikazzjoni għal dan il-każ

               L-atti li s-CTE huwa mitlub jadotta jikkostitwixxu atti li għandhom effetti legali. L-atti previsti għandhom effetti legali għaliex jimmodifikaw il-qafas legali tal-OTIF billi jallinjaw l-UTPs tal-COTIF mat-TSIs tal-UE fir-rigward tas-Subsistemi.

               Għalhekk, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.

               4.2.Konklużjoni

               Jenħtieġ li l-bażi ġuridika tad-deċiżjoni proposta tkun l-Artikolu 91 tat-TFUE, flimkien mal-Artikolu 218(9) tat-TFUE.

               5.Pubblikazzjoni tal-att previst

               Peress li l-att tas-CTE se jemenda l-UTP GEN-B ibbażata fuq l-Appendiċi F tal-COTIF, huwa xieraq li jiġi ppubblikat f'Il-Ġurnal Uffiċjali tal-Unjoni Ewropea wara l-adozzjoni tiegħu.

               2018/0352 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-proċedura bil-miktub li għandha titnieda mill-Kumitat ta’ Esperti Tekniċi tal-Organizzazzjoni Intergovernattiva għat-Trasport Internazzjonali bil-Ferrovija (OTIF) għall-adozzjoni ta’ modifiki għall-Preskrizzjonijiet Tekniċi Uniformi UTP GEN- B u UTP TAF

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 91, flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)L-Unjoni aderixxiet mal-Konvenzjoni li tirrigwarda t-Trasport Internazzjonali bil-Ferrovija tad-9 ta’ Mejju 1980 kif emendata mill-Protokoll ta’ Vilnius tat-3 ta’ Ġunju 1999 (“il-COTIF”), f’konformità mad-Deċiżjoni tal-Kunsill 2013/103/UE
                  8
               .

               (2)Kull Stat Membru, bl-eċċezzjoni ta’ Ċipru u Malta, japplikaw il-COTIF.

               (3)Skont l-Artikolu 8 tal-COTIF, twaqqaf il-Kumitat tal-Esperti Tekniċi (“is-CTE”) tal-Organizzazzjoni Intergovernattiva għat-Trasport Internazzjonali bil-Ferrovija (OTIF). Skont l-Artikolu 20 (1) (b) tal-COTIF u l-Artikoli 6 u 8a tal-Appendiċi F (APTU), is-CTE huwa kompetenti biex jieħu deċiżjonijiet dwar l-adozzjoni ta’ Preskrizzjonijiet Tekniċi Uniformi (“UTPs”) jew dispożizzjoni li temenda UTP abbażi tal-Appendiċi F (APTU) u l-Appendiċi G (ATMF) tal-Konvenzjoni tal-COTIF.

               (4)Wara l-11-il sessjoni tiegħu li saret fit-12 u t-13 ta’ Ġunju 2018, is-CTE ddeċieda li jadotta, permezz ta’ proċedura bil-miktub, l-emendi għall-punti 2.1,  2.2  u 2.3  tal-UTP rigward is-subsistemi (UTP GEN-B) biex jinkludu intersezzjonijiet fl-istess livell u strutturi tal-inġinerija oħra bħal pontijiet bħala parti mill-infrastruttura tad-definizzjoni tas-subsistema, kif stabbiliti fl-hemża ma’ din id-Deċiżjoni.

               (5)Huwa xieraq li tiġi stabbilita l-pożizzjoni li għandha tittieħed f’isem l-Unjoni fis-CTE, minħabba li l-emendi għall-punti 2.1, 2.2 u 2.3 tal-UTP GEN-B abbażi tal-Appendiċi F (APTU) tal-Konvenzjoni COTIF għandhom jorbtu lill-Unjoni.

               (6)L-għan ta’ dawn l-emendi huwa li jallinjaw id-definizzjoni tas-subsistemi fil-UTP GEN B tal-COTIF ma’ dik tal-Unjoni fl-Anness II tad-Direttiva (UE) 2016/797
                  9
                bl-introduzzjoni ta’ intersezzjonijiet fl-istess livell u strutturi oħra ta’ inġinerija bħal pontijiet bħala parti mid-definizzjoni tas-subsistema tal-infrastruttura.

               (7)L-emendi proposti huma konformi mal-liġi u l-objettivi strateġiċi tal-Unjoni billi jikkontribwixxu għall-allinjament tal-leġiżlazzjoni tal-OTIF mad-dispożizzjonijiet ekwivalenti tal-Unjoni u għalhekk jenħtieġ li jkunu appoġġati mill-Unjoni.

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni fil-proċedura bil-miktub li għandha titnieda mill-Kumitat ta’ Esperti Tekniċi tal-Konvenzjoni li tirrigwarda t-Trasport Internazzjonali bil-Ferrovija tad-9 ta’ Mejju 1980, dwar l-emendi tal-punti 2.1, 2.2 u 2.3 tal-Preskrizzjonijiet Tekniċi Uniformi UTP GEN B għandha tkun ibbażata fuq l-abbozz ta’ att tal-Kumitat ta’ Esperti Tekniċi tal-OTIF, mehmuż ma’ din id-Deċiżjoni.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Id-Direttiva (UE) 2016/797 tal-Parlament Ewropew u tal-Kunsill tal-11 ta’ Mejju 2016 dwar l-interoperabbiltà tas-sistema ferrovjarja fl-Unjoni Ewropea, ĠU L 138, 26.5.2016, p. 44.

                     (2)

                        Ir-Regolament tal-Kummissjoni (UE) Nru 1305/2014 tal-11 ta’ Diċembru 2014 dwar l-ispeċifikazzjoni teknika għall-interoperabilità fir-rigward tas-subsistema “applikazzjonijiet telematiċi għas-servizz tat-trasport tal-merkanzija” tas-sistema ferrovjarja tal-Unjoni Ewropea, ĠU L 356, 12.12.2014, p. 438.

                     (3)

                        https://otif.org/fileadmin/new/2-Activities/2E-Technical-Interoperability/2Ea-CTE/2Ea2-Working-Documents/2018/TECH-18010-CTE11-5-e-UTP-GEN-B-amendments.pdf

                     (4)

                        Id-Deċiżjoni tal-Kunsill 2013/103/UE tas-16 ta’ Ġunju 2011 dwar l-iffirmar u l-konklużjoni tal-Ftehim bejn l-Unjoni Ewropea u l-Organizzazzjoni Intergovernattiva għat-Trasport Internazzjonali bil-Ferrovija dwar l-Adeżjoni tal-Unjoni Ewropea mal-Konvenzjoni li tirrigwarda t-Trasport Internazzjonali bil-Ferrovija (COTIF) tad-9 ta’ Mejju 1980, kif emendata mill-Protokoll ta’ Vilnius tat-3 ta’ Ġunju 1999 (ĠU L 51, 23.2.2013, p. 1).

                     (5)

                        http://otif.org/fileadmin/user_upload/otif_verlinkte_files/02_organe/06_fachaus_tech/RI-CTE_11_02_2009_e.pdf

                     (6)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafu 64.

                     (7)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafi 61 sa 64.

                     (8)

                        Id-Deċiżjoni tal-Kunsill 2013/103/UE tas-16 ta’ Ġunju 2011 dwar l-iffirmar u l-konklużjoni tal-Ftehim bejn l-Unjoni Ewropea u l-Organizzazzjoni Intergovernattiva għat-Trasport Internazzjonali bil-Ferrovija dwar l-Adeżjoni tal-Unjoni Ewropea mal-Konvenzjoni li tirrigwarda t-Trasport Internazzjonali bil-Ferrovija (COTIF) tad-9 ta’ Mejju 1980, kif emendata mill-Protokoll ta’ Vilnius tat-3 ta’ Ġunju 1999 (ĠU L 51, 23.2.2013, p. 1).

                     (9)

                        Id-Direttiva (UE) 2016/797 tal-Parlament Ewropew u tal-Kunsill tal-11 ta’ Mejju 2016 dwar l-interoperabbiltà tas-sistema ferrovjarja fl-Unjoni Ewropea, (ĠU L 138, 26.5.2016, p. 44).

    ---documentbreak---

               IL-KUMMISSJONI EWROPEA
            Brussell, 12.10.2018
            COM(2018) 684 final
            ANNESS
            ta'
            Proposta għalDEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-proċedura bil-miktub li għandha titnieda mill-Kumitat ta’ Esperti Tekniċi tal-Organizzazzjoni Intergovernattiva għat-Trasport Internazzjonali bil-Ferrovija (OTIF) għall-adozzjoni ta’ modifiki għall-Preskrizzjonijiet Tekniċi Uniformi UTP GEN- B u UTP TAF

               HEMŻA

               Emendi proposti għall-adozzjoni fi proċedura bil-miktub mill-Kumitat ta’ Esperti Tekniċi tal-OTIF

               1.Vot pożittiv fuq l-emenda proposta tas-CTE għall-punti 2.1, 2.2 u 2.3 tal-Preskrizzjonijiet Tekniċi Uniformi UTP GEN B kif jinsabu fid-Dokument ta’ Ħidma TECH-18010-CTE11-5 tas-CTE u deskritti hawn taħt:

               “2.1 Infrastruttura

               Il-COTIF tinkludi l-infrastruttura biss sa fejn huma kkonċernati l-interfaċċji mal-vetturi. Għalhekk, is-subsistema tal-infrastruttura tinkludi biss il-binarju u l-punti.

               2.2 Enerġija

               Il-COTIF tinkludi s-sistema tal-enerġija biss sa fejn huma kkonċernati l-interfaċċji mal-vetturi. Għalhekk, is-subsistema tal-enerġija tinkludi biss il-linji sospiżi (katenarji) u l-kwalità tal-enerġija fornuta.

               2.3 Kmand-kontroll u sinjalazzjoni fuq l-art

               Il-COTIF tinkludi l-kmand-kontroll u sinjalazzjoni fuq l-art u dan biss sasa fejn huma kkonċernati l-interfaċċji mal-vetturi.”

               2.Vot pożittiv dwar l-emendi proposti mis-CTE għall-UTP TAF, li jinvolvu l-aġġornament tal-Lista ta’ Dokumenti Tekniċi fil-UTP TAF mal-Lista ġdida li għadha kemm ġiet aġġornata (l-Appendiċi I) tat-TAF TSI.